Menteri minta UiTM pastikan kebocoran data tidak berulang
Oleh ZULKIFLI MANZOR

11 Mei 2023, 5:31 pm
KUALA LUMPUR – Universiti Teknologi MARA (UiTM) diminta memastikan kebocoran data lebih 11,000 pemohon universiti berkenaan tidak berulang.
Menteri Pendidikan Tinggi, Datuk Seri Mohamed Khaled Nordin berkata, beliau juga telah meminta pengurusan UiTM mengambil tindakan segera terhadap insiden itu.
“Kita sekarang berada dalam zaman teknologi maklumat (IT) sebab itu ia termasuk dalam soal keselamatan siber dan universiti turut menawarkan program keselamatan siber.
“Sebab itu kita kena faham program-program seumpama ini kerana kita hidup dalam zaman banyak data dan macam-macam boleh berlaku,” katanya ketika ditemui pemberita semasa mengadakan lawatan di Universiti Pertahanan Nasional Malaysia (UPNM) di sini hari ini.
Ketibaan beliau disambut oleh Naib Canselor, Leftenan Jeneral Datuk Hasagaya Abdullah dan pengurusan tertinggi UPNM.
Beliau turut menyampaikan sumbangan komputer riba kepada 10 pelajar dan bantuan dermasiswa RM1,000 juga kepada 10 pelajar universiti berkenaan.

Terdahulu, Mohamed Khaled berkata, UPNM yang memiliki kira-kira 4,800 pelajar wajar memastikan ia kekal relevan dan berpotensi menyumbang kepada kemajuan serta kejayaan negara.
Menurut beliau, ia terutama dalam soal-soal membekal modal insan dan bakat yang ada kaitan bukan sahaja pertahanan, tetapi juga keselamatan negara.
“Seperti kita sedia maklum dunia hari ini berdepan pelbagai cabaran dan Malaysia tidak terkecuali perlu menanganinya dan banyak cabaran itu berkisar soal keselamatan.
“Kita minta universiti memikirkan perancangan jangka masa panjang bagaimana benar-benar mempunyai hala tuju yang membantu negara dalam aspek keselamatan,” katanya. – KOSMO! ONLINE.


Sukan SEA Kemboja 2023: Skuad berbasikal lebuh raya sumbang dua pingat di Siem Reap
Oleh MUHAMAD ARDIE PUTRA SUHAIMI

11 Mei 2023, 5:11 pm
PHNOM PENH – Skuad berbasikal lebuh raya negara mempamerkan kejutan selepas meraih satu pingat perak dan perak gangsa acara berbasikal kriterium lelaki dan wanita di bandaraya Siam Reap sebentar tadi.
Meskipun tidak diletakkan sebarang sasaran, pelumba negara, Nur Amirul Fakhruddin Mazuki mempamerkan kayuhan mantap untuk mengakhiri saingan ditempat kedua dalam tempoh 1jam 13minit 38saat.
Sementara itu, peserta dari Indonesia, Terry Yudha Kusuma yang turut merekodkan tempoh masa sama dengan wakil negara dinobatkan sebagai pemenang pingat emas berdasarkan kepada ‘photo finish’ manakala gangsa milik pelumba Filipina, Ronald Nozuelo Oranza (1:13:29).
Sementara itu, pelumba berbasikal lebuh raya wanita juga tidak pulang dengan tangan kosong selepas Nur Aishah Mohamad Zubir meraih pingat gangsa.
Nur Aishah berada dibelakang wakil Thailand, Jutatip Maneephan dan peserta dari Vietnam, Nguyen Thi That yang memenangi perak dengan ketiga-tiga pelumba mengakhiri persaingan dalam tempoh 55minit 19saat namun kedudukan mereka disahkan menerusi ‘photo finish’.
Jurulatih skuad basikal lelaki negara, Mohd Sayuti Mohd Zahit berkata, pingat terbabit boleh dikatakan bonus memandangkan pasukannya tidak meletakkan harapan untuk menaiki podium dalam acara terbabit.

“Pada penampilan Sukan SEA Vietnam 2021, kita pulang dengan tangan kosong tetapi kali ini pelumba negara menampilkan kayuhan mantap walaupun cuaca cukup panas.
“Saya harap keputusan positif yang diraih meniup semangat mereka untuk membawa pulang emas pada acara individu lebuh raya yang berlangsung esok,” katanya. – KOSMO! ONLINE


Alang teringat-ingat detik bapa saudara diterkam harimau
Oleh AIMUNI TUAN LAH

11 Mei 2023, 4:47 pm
GUA MUSANG – Seorang kanak-kanak Orang Asli tidak lena tidur apabila teringat detik bapa saudaranya diterkam seekor harimau di bahagian kepala dalam kejadian di Hulu Sungai Aring di sini kelmarin.
Alang Kuang, 8, yang fasih bahasa suku kaum Bateq menjadi satu-satunya saksi kejadian ketika Halim Asin, 27, yang hilang dikhuatiri diserang harimau.
Alang berkata, dia masih takut dan dapat mengingati kejadian yang berlaku sewaktu memancing bersama bapa saudaranya itu.
Menurut Alang, dia sempat menyelamatkan diri dengan terjun ke dalam sungai dan berenang menuju ke tempat keluarganya berkhemah selepas Halim diserang harimau.
“Saya maklumkan kepada datuk, Asin Parang, 68, pak cik telah diserang harimau dan sangat takut,” katanya ketika ditemui pemberita di rumahnya di Kampung Aring 5 di sini hari ini.
Sementara itu, Asin memberitahu, dia terkejut apabila Alang berlari ke arahnya dalam keadaan menangis dan ketakutan.

Katanya, selepas dimaklumkan mengenai kejadian itu, dia segera ke tempat kejadian yang jaraknya kira-kira 500 meter dari tempat mereka berkhemah.
“Ketika sampai, saya dapati Halim sudah tiada. Kami tujuh sekeluarga terus menaiki rakit menuju ke Kampung Aring 5 kerana takut haiwan terbabit muncul kembali.
“Saya masih mengingati lagi kata-kata Halim yang ingin ke sungai untuk mencari lauk mereka pada hari itu. Saya amat terkilan Halim tidak sempat makan ikan sebarau yang dipancingnya,” katanya.
Kosmo! Online semalam melaporkan, seorang lelaki Orang Asli suku kaum Bateq dikhuatiri menjadi mangsa serangan harimau ketika memancing di Sungai Aring 5.
Dalam kejadian 11.30 pagi itu, Halim dari Kampung Aring 5 sedang memancing bersama Alang sebelum dikatakan diserang haiwan liar berkenaan. – KOSMO! ONLINE


Tak suka Coldplay, jangan beli tiket – Kor Ming
Oleh KAMARIAH KHALIDI

11 Mei 2023, 5:26 pm
PUTRAJAYA – Pemimpin Pas yang tidak menyukai kumpulan rock terkenal British, Coldplay jangan beli tiket atau pun menonton konsert artis antarabangsa berkenaan, kata Menteri Pembangunan Kerajaan Tempatan, Nga Kor Ming.
Saranan itu disuarakan Kor Ming susulan satu hantaran yang dimuat naik oleh Ahli Jawatankuasa Kerja Pas Pusat, Nasrudin Hassan di laman Facebooknya yang meminta kerajaan agar membatalkan konsert kumpulan tersebut di Malaysia.
“Ini bukan sahaja tentang persembahan, tetapi ia dapat membantu pertumbuhan ekonomi. Jika dia tidak suka Coldplay, senang sahaja jangan beli tiket, tapi jangan halang peminat untuk pergi,” katanya ketika ditemui pemberita pada majlis sambutan Aidilfitri Kementerian Pembangunan Kerajaan Tempatan di sini hari ini.
Mengulas lanjut, Ahli Parlimen Teluk Intan itu berkata, konsert Coldplay yang dijangka berlangsung pada 22 November depan itu selaras dengan aspirasi dan perancangan kerajaan untuk menjadikan Kuala Lumpur sebagai sebuah bandar raya metropolitan dengan hiburan dan persembahan.
Selain itu, katanya, usaha kumpulan ternama dari United Kingdom tersebut yang menaja mesin perangkap sampah sarap di sungai dikenali sebagai Interceptor 005 juga sepadan dengan inisiatif kementeriannya untuk membersihkan alam sekitar.
“Jangan lupa, tahun 2025 adalah Tahun Melawat Malaysia, jadi kita mesti mula (mempromosi negara) dari sekarang,” ujarnya. – KOSMO! ONLINE


Operasi mencari Orang Asli suku Bateq dibaham harimau dipergiat
Oleh AIMUNI TUAN LAH

11 Mei 2023, 4:50 pm
GUA MUSANG – Operasi mencari dan menyelamat seorang lelaki Orang Asli suku kaum Bateq yang hilang dikhuatiri diserang harimau di kawasan Hulu Sungai Aring di sini kelmarin diteruskan hari ini.
Timbalan Ketua Polis Gua Musang Deputi Superintendan, Azmi Mokhtar berkata, pasukan penyelamat terdiri daripada anggota polis, Angkatan Pertahanan Awam Malaysia (APM) dan Jabatan Perlindungan Hidupan Liar dan Taman Negara (Perhilitan) telah bermalam di dalam hutan semalam untuk meneruskan pencarian hari ini.
Katanya, kumpulan yang melibatkan 14 anggota tersebut masih belum tiba di lokasi kejadian yang terletak kira-kira sembilan kilometer dari Kampung Aring 5 di sini.
“Mereka dah bergerak untuk ke tempat kejadian pada pukul 8 pagi tadi dan kira-kira lima kilometer lagi akan sampai ke lokasi kejadian.
“Seramai 10 anggota Perhilitan yang akan masuk melalui jalan sungai menggunakan bot dan kumpulan yang kedua melibatkan seramai 16 anggota yang akan masuk menggunakan jalan darat ke lokasi berkenaan,” katanya kepada pemberita ketika ditemui di Pos Kawalan Tempat Kejadian (PKTK) di Kampung Aring 5 di sini hari ini.
Azmi memberitahu, operasi pencarian itu juga akan mendapat bantuan tambahan daripada Pasukan Gerakan Am (PGA) bermula esok. – KOSMO! ONLINE


Proton City perlu setaraf dengan Bandar Toyota di Jepun – Saarani
Oleh WAT KAMAL ABAS

11 Mei 2023, 4:52 pm
TAIPING – Kerajaan negeri Perak meminta Majlis Daerah Tanjung Malim (MDTM) agar merealisasikan pembangunan Lembah Teknologi Tinggi Automatif (AHTV) di Proton City setaraf dengan pembangunan Bandar Toyota di Jepun menjelang 2027 nanti.
Menteri Besar Perak, Datuk Seri Saarani Mohamad berkata, hasrat kerajaan negeri itu perlu direalisasikan oleh MDTM yang merupakan antara pihak bertanggungjawab dalam pembangunan Proton City.
“Ribuan orang akan datang ke Tanjung Malim, bermakna adanya keperluan majlis perbandaran untuk berikan perkhidmatan yang setaraf kepada Proton City.
“Kalau kita pergi ke Jepun, mereka ada Bandar Toyota. Jadi kita harap itulah yang akan jadi di Tanjung Malim,” katanya pada sidang akhbar sempena Program Mesra Hari Bertemu Pelanggan Kerajaan Negeri Perak 2023 Siri Keempat di Dewan Pusat Latihan Teknologi Tinggi (ADTECH) di Taiping hari ini.
Pada masa sama, Saarani berkata, banyak jabatan dan agensi kerajaan akan terbabit dalam menjayakan hasrat itu dan beliau berharap adanya integrasi antara pihak-pihak berkenaan.
Katanya, setakat hari ini, seramai 3,000 orang pekerja Proton sudah berpindah dari Shah Alam ke Tanjung Malim dan angka itu akan bertambah kepada 10,000 pekerja menjelang 2027.

“Kita jangka seramai 50,000 orang membabitkan pekerja Proton dan ahli keluarga mereka berpindah ke bandar ini, jadi kita kena segera buat projek kawasan perumahan baharu di kawasan itu.
“Dalam masa yang sama, keperluan untuk membina lebih banyak sekolah juga perlu diadakan untuk menampung anak-anak pekerja Proton yang akan berpindah ke Proton City itu nanti,” katanya. – KOSMO! ONLINE


Kegagalan tadbir urus AKSB punca masalah air di Kelantan tidak selesai
Oleh ROSMIZAN RESDI

11 Mei 2023, 4:55 pm
MACHANG – Kegagalan aspek pengurusan selain tadbir urus syarikat Air Kelantan Sdn. Bhd. (AKSB) dilihat menjadi punca utama kepada masalah air di Kelantan terus berlanjutan dan tidak pernah selesai.
Menteri Sumber Asli, Alam Sekitar dan Perubahan Iklim, Nik Nazmi Nik Ahmad, berkata, soal peruntukan sememangnya menjadi sebahagian daripada isu masalah air di Kelantan, namun faktor utama kepada permasalahan itu adalah kegagalan tadbir urus AKSB.
Menurutnya, perkara itu turut diakui oleh bekas Menteri Alam Sekitar Dan Air, Datuk Seri Tuan Ibrahim Tuan Man ketika memegang jawatan tersebut sebelum ini.
“Perkara itu (kegagalan tadbir urus) tidak boleh dipertikaikan oleh sesiapa. Oleh itu, soal peruntukan kita boleh bincang, namun aspek tadbir urus atau soal pengurusan di sini, ia tidak pernah selesai.
“Berilah duit (peruntukan) banyak mana pun, ia tidak akan menyelesaikan masalah bekalan air di Kelantan,” katanya kepada pemberita selepas sesi Townhall Madani @UiTM Machang di Dewan Pro UiTM Cawangan Machang di sini hari ini.
Mengulas lanjut, Nik Nazmi memberitahu, pihaknya akan berusaha untuk menyelesaikan masalah air dengan melihat komitmen daripada kerajaan negeri.

“Ini bukannya melibatkan isu air atau air tidak cukup. Kita boleh lihat semasa musim banjir apabila banyak air boleh simpan atau boleh ditakung di Kelantan.
“Jadi, cara untuk menguruskan air ini boleh menyelesaikan (masalah bekalan air) kerana permintaan air di Kelantan tidak terlalu besar,” katanya. – KOSMO! ONLINE


Syarikat konsesi tidak pernah mahu ‘bunuh’ kontraktor kecil
Oleh MOHD AZLI ADLAN

11 Mei 2023, 5:01 pm
KUALA TERENGGANU – Kewujudan syarikat konsesi tidak pernah ‘membunuh’ kontraktor kecil sebaliknya membantu kelangsungan golongan tersebut dalam memperolehi tender kerajaan.
Pengurus Besar (Operasi) Roadcare Sdn. Bhd., Nikifli Nurizan Nik Saad berkata, pihaknya sentiasa memainkan peranan membantu meningkatkan kualiti kontraktor kelas F yang dianugerahkan projek kerajaan.
“Kita seiring dengan kehendak kerajaan untuk mengawal selia kerja-kerja kontraktor selain membantu mereka dari segi modal dan latihan.
“70 peratus daripada kerja-kerja selenggara jalan persekutuan di empat negeri kendalian Roadcare di Pantai Timur dan Selangor diberikan kepada kontraktor kelas G1,” katanya ketika ditemui di Jambatan Angkat Kuala Terenggganu di sini hari ini.
Terdahulu beliau ditemui selepas menyaksikan penyerahan kontrak selenggara jalan persekutuan kepada 41 kontraktor kecil Terengganu oleh Ketua Pegawai Eksekutif (Penyelenggaraan) Roadcare, Datuk Wan Imran Wan Omar.
Kosmo! semalam melaporkan Presiden Persatuan Kontraktor Kelas F Malaysia, Tukiman Radion mendakwa tindakan konsesi mengawal projek kerajaan seperti pembinaan jalan, penyelenggaraan longkang dan memotong rumput punca kerja-kerja kontraktor semakin menguncup.

Nikifli Nurizan berkata, Roadcare yang berpengalaman selama 20 tahun tidak pernah mengamalkan pilih kasih dengan menjemput semua kontraktor berkelayakan termasuk ahli Persatuan Kontraktor Kelas F Malaysia membida projek.
Tambah beliau, projek kerja selenggara jalan persekutuan dikendali Roadcare dilaksanakan secara tender terbuka.
“Nilai projek ditawarkan juga sesuai dan berpatutan dengan kadar semasa dan bayaran kepada kontraktor terpilih juga tidak pernah lewat,” katanya. – KOSMO! ONLINE


Tiket konsert Coldplay mula dijual 17 Mei serendah RM288
Oleh KOSMO!

11 Mei 2023, 5:20 pm
PETALING JAYA – Tiket konsert Coldplay: Music Of The Spheres World Tour akan mula dijual bermula 17 Mei ini dengan harga serendah RM228 sehingga RM3,088.
Menerusi perkongsian di Twitter Live Nation Malaysia, tiket konsert sulung kumpulan muzik popular dunia itu boleh dibeli menerusi jualan tiket rasmi bermula pukul 10 pagi di laman web www.livenation.my, www.golive-asia.com atau GoLive Ticketing App.
Bagi pemegang kad bank CIMB Bank pula, mereka boleh mendapatkan akses secara eksklusif untuk membeli tiket lebih awal iaitu pra jualan tiket pada 16 Mei 2023 seawal pukul 10 pagi lagi.
Jika sebelum ini media sosial dibanjiri keterujaan peminat kumpulan muzik popular dunia Coldplay dengan pengumuman konsert tersebut, kini masing-masing ‘riuh’ berkongsi harga tiket yang telah diputuskan.
Tiket-tiket tersebut boleh didapati menerusi 10 kategori seperti Ultimate Experience (RM3,088), My Universe (RM2,108), Higher Power (RM1,258), Cat 1 (RM1,288) dan Cat 2 (RM758), Cat 3 (standing) (RM658), Cat 4 (RM598), Cat 5 (RM498), Cat 6 (RM398) dan Cat 7 (RM228). – KOSMO! ONLINE


Tawar khidmat seks RM60, dua wanita Sri Lanka ditahan
Oleh AZMI NORDIN

11 Mei 2023, 5:14 pm
SUBANG JAYA – Dua wanita warga Sri Lanka ditahan selepas disyaki menawarkan perkhidmatan seks kepada warga asing dalam serbuan di sebuah rumah Jalan PJS 9/1, Bandar Sunway, di sini, semalam.
Ketua Polis Daerah Subang Jaya, Asisten Komisioner Wan Azlan Wan Mamat berkata, aktiviti yang dijalankan dua wanita itu berselindung di sebalik rumah yang disewa mereka dan mengenakan bayaran sebanyak RM60 untuk perkhidmatan itu.
Tambahnya, serbuan Op Noda itu dilakukan pada pukul 11 malam membawa kepada penahanan dua wanita warga Sri Lanka berusia 30 dan 38 tahun.
“Pemeriksaan di rumah itu menemui beberapa barang yang disyaki diguna untuk tujuan pelacuran seperti kondom, tisu serta rampasan wang tunai.
“Siasatan awal mendapati wanita terbabit menggunakan khidmat orang tengah untuk mencari pelanggan dan bayaran yang dikenakan adalah RM60.
“Mereka menyasarkan pelanggan dalam kalangan warga Bangladesh dan India,” katanya kepada ketika dihubungi hari ini.

Jelas Wan Azlan, suspek dipercayai telah aktif sejak tiga bulan lalu di rumah yang disewa mereka.
“Kedua-dua tangkapan telah dibawa ke Balai Polis Bandar Sunway dan telah direman 14 hari sehingga 23 Mei untuk siasatan lanjut.
“Kes disiasat di bawah Seksyen 372B Kanun Keseksaan serta Akta Imigresen 1959/63,” ujarnya.-KOSMO! ONLINE.


Sistem data fakulti bocor bukan pangkalan utama UiTM
Oleh ABDUL RAZAK IDRIS

11 Mei 2023, 5:06 pm
SHAH ALAM – Kebocoran data melibatkan lebih 11,000 individu bukan melibatkan pangkalan data utama Universiti Teknologi Mara (UiTM) sebaliknya sistem dibangunkan oleh individu dalam sebuah fakulti di universiti.
Naib Canselor UiTM, Prof.Datuk Dr. Roziah Mohd. Janor berkata, hasil siasatan pihaknya mendapati kebocoran data itu melibatkan sistem pemilihan pelajar lepasan Sijil Pelajaran Malaysia (SPM).
“Sistem dalam talian tersebut bertanggungjawab menyaring 12,000 pemohon kursus Pengajaran Bahasa Inggeris Sebagai Bahasa Kedua (TESL) UiTM.
“Susulan isu kebocoron tersebut, ujian saringan ditangguhkan daripada pukul 10 pagi semalam ke pukul 2 petang hari yang sama.
“Sistem tersebut dibangunkan oleh seorang individu untuk memudahkan pemilihan dan kita tidak menyalahkannya yang cuba melakukan inovasi bagi memudahkan saringan daripada 12,000 kepada 1,000 orang dan dikecilkan kepada 600 pelajar,”katanya kepada pemberita pada Majlis Sua Raya UiTM di sini hari ini.
Menerusi akaun Twitter rasminya iaitu @uitmofficial, universiti itu memaklumkan bahawa pautan kepada senarai tersebut tidak lagi aktif dan kemas kini telah dilakukan.

Roziah menegaskan, kelemahan sistem tersebut menyebabkan pemohon yang boleh mengakses maklumat dalam laman sesawang tersebut berkongsi dengan pihak ketiga.
“Kesimpulannya, dakwaan yang mengatakan pangkalan data UiTM bocor adalah tidak benar sama sekali.
“Apa yang bocor adalah maklumat yang dikongsi oleh pemohon kursus TESL dan kita akan memperbaiki sistem saringan tersebut agar masalah kebocoron data tidak berulang,”ujarnya. -KOSMO!ONLINE


Lupa lesen tamat tempoh antara alasan pesalah jalan raya
Oleh MOHAMAD NAUFAL MOHAMAD IDRIS

11 Mei 2023, 4:28 pm
SHAH ALAM – Sebanyak 7,878 kesalahan dikesan Jabatan Pengangkutan Jalan (JPJ) Selangor sepanjang Op Hari Raya Aidilfitri 2023 (OPS HRA 2023), baru-baru ini.
Pengarah JPJ Selangor, Datuk Khairul Khar Yahya berkata, daripada jumlah itu didapati kesalahan tidak mempunyai lesen memandu paling tinggi dicatatkan iaitu sebanyak 2,650 kes.
“Antara alasan yang diberikan oleh pesalah ini adalah terlupa lesen telah habis tempoh, harga lesen yang terlalu mahal dan masa belajar lesen yang terlalu lama.
“Bagi kami, kesemua alasan yang diberikan pesalah ini tidak dapat melepaskan diri mereka daripada dikenakan tindakan undang-undang,” katanya dalam satu kenyataan, hari ini.
Beliau turut memberitahu, sepanjang operasi selama sehari itu juga menunjukkan seramai 56 pemandu bas telah dikenakan tindakan undang-undang.
Ujarnya, ini berikutan kesalahan dilakukan mereka termasuk memandu menggunakan telefon bimbit, memandu melebih had laju, penggunaan lorong kecemasan dan sebagainya.

“Selain rondaan serta penyamaran anggota, JPJ Selangor turut menggunakan kamera aksi pengawasan (EAC) dalam OPS HRA 2023.
“Hasilnya sebanyak 353 kesalahan telah dikesan selain 210 kenderaan milik persendirian dan syarikat telah disita JPJ,” jelasnya. -KOSMO!ONLINE


Pembenihan awan dijalankan selepas terima permohonan kerajaan negeri
Oleh ROSMIZAN RESDI

11 Mei 2023, 4:41 pm
MACHANG – Kerajaan akan menjalankan operasi pembenihan awam di kawasan tertentu selepas menerima permohonan daripada kerajaan negeri.
Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, sekiranya keperluan berkenaan dibangkitkan, kerajaan akan terus membantu mengikut mekanisme yang ditetapkan.
“Pembenihan awan ini dilakukan apabila ada keperluan (di peringkat) negeri. Setakat ini, Pulau Pinang telah membangkitkan isu ini (pembenihan awan) dan mereka terus dibantu.
“Di peringkat kerajaan pula, ia bergantung kepada kerajaan negeri dan ada mekanisme yang ditentukan,” katanya kepada pemberita selepas sesi Townhall Madani bersama mahasiswa dan Jabatan Komunikasi Komuniti (J-KOM) di Universiti Teknologi Mara (UiTM) Machang di sini hari ini.
Media sebelum ini melaporkan, tentera Udara Diraja Malaysia (TUDM) dan Jabatan Meteorologi Malaysia (MetMalaysia) menjalankan Operasi Pembenihan Awan di kawasan tadahan Empangan Teluk Bahang serta Empangan Teluk Air Itam di Pulau Pinang pada 2 Mei lalu.
Operasi itu turut melibatkan kerjasama Agensi Pengurusan Bencana Negara dan kerajaan negeri Pulau Pinang. – KOSMO! ONLINE


JKM Melaka lancar kod QR, jamin masalah selesai 7 hari
Oleh AMRAN MULUP

11 Mei 2023, 4:44 pm
MELAKA – Jabatan Kebajikan Masyarakat (JKM) negeri hari ini melancarkan kod QR [email protected] bagi membolehkan sebarang aduan dan masalah dibuat terus secara dalam talian.
Pengerusi Jawatankuasa Pembangunan Wanita, Keluarga dan Komuniti, Datuk Kalsom Noordin berkata, inisiatif yang diambil oleh JKM itu bertujuan menambah keberkesanan sistem perkhidmatan sedia ada.
Katanya, orang ramai kini boleh membuat aduan dan memberikan sebarang maklumat berkaitan penderaan kanak-kanak, warga emas yang hidup terbiar, anak yatim, semakan status Orang Kelainan Upaya (OKU), bantuan kewangan dan sebagainya.
“Hari ini orang ramai sudah boleh buat sebarang bentuk aduan, maklum balas dan sebagainya dengan hanya mengimbas kod QR yang boleh didapati di laman sosial Facebook JKM Melaka.
“JKM negeri memberi jaminan sebarang masalah dibuat secara dalam talian akan selesaikan dalam tempoh tujuh hari waktu bekerja,” katanya selepas melancarkan Kod QR [email protected] di pejabat JKM negeri, Kota Cemerlang, Ayer Keroh di sini, hari ini.
Tambahnya, walaupun kod QR diperkenalkan, namun medium sedia ada menggunakan talian telefon dan kaedah bersemuka di mana-mana pejabat kebajikan di negeri ini masih terpakai untuk sebarang aduan dikemukakan.

“Menggunakan kod QR ini amat mudah kerana orang ramai hanya melengkapkan borang dengan mengisi butiran seperti nama, alamat, daerah, no telefon dan isu serta masalah yang hendak dikemukakan.
“Penggunaan kod QR ini juga membolehkan orang ramai mendapat maklumat yang betul, tepat dan benar, jadi saya harap masyarakat akan memanfaatkan kemudahan disediakan sebaik mungkin,” katanya. – KOSMO! ONLINE


FamilyMart ada lebih 150 produk halal
Oleh MOHAMAD NAUFAL MOHAMAD IDRIS

11 Mei 2023, 4:29 pm
SHAH ALAM – Rangkaian kedai serbaneka, FamilyMart kini boleh berbangga apabila memiliki lebih 150 produk makanan dan minuman halal di 300 cawangannya di seluruh negara.
Pengarah Urusan QL Maxincome Sdn. Bhd. (QL Maxincome), Chia Lik Khai berkata, pihaknya memperkenalkan sekitar lapan produk makanan dan minuman pada setiap kali pelancaran produk baharu.
“Produk halal seperti oden, sushi, kek dan lain-lain akan dipastikan pembuatannya secara halal pada setiap masa.
“Kami akan mengeluarkan lebih banyak produk halal pada masa akan datang,” katanya pada majlis penyampaian pensijilan halal Jabatan Kemajuan Islam Malaysia (Jakim) kepada kedai FamilyMart cawangan Seksyen 13, FamiCafe di Menara U di sini kelmarin.
Menerusi pengiktirafan berkenaan, kafe tersebut menjadi kafe kedai serbaneka pertama di Malaysia yang menerima sijil halal.
Lik Khai menerima sijil tersebut daripada Penolong Pengarah Kanan Pengurusan, Bahagian Pengurusan Halal Jakim, Razi Hassan.

Tambah beliau, penerimaan sijil tersebut akan menyakinkan lebih ramai pelanggan, terutamanya yang beragama Islam untuk terus berbelanja dan membeli-belah di FamilyMart.
Oden antara hidangan yang digemari pelanggan FamilyMart.
“Kami kini sedang dalam proses untuk memohon pensijilan halal bagi semua kedai FamilyMart. Premis-premis kami akan menjalani audit halal secara berperingkat mengikut panduan Jakim dan prosesnya telah bermula di dua buah kedai.
“Jadi untuk memenuhi proses yang telah ditetapkan, kami sedang mengikuti segala prosedur operasi standard (SOP) bagi memastikan segala syarat Jakim bagi mendapat sijil tersebut dapat dipenuhi,” ujarnya.
Dalam pada itu, Lik Khai memaklumkan bahawa FamilyMart juga telah memberhentikan penjualan semua produk alkohol di setiap cawangan FamilyMart di Malaysia sejak bulan Mac tahun ini.
Usaha itu diyakini akan menarik lebih ramai pelanggan berkunjung premis berkenaan pada masa akan datang.
Mengulas mengenai FamiCafe, beliau menjelaskan, ia menyajikan minuman dan hidangan yang sedia untuk dimakan selain turut menyediakan kios layan diri yang membolehkan pelanggan memesan produk menggunakan e-dompet atau kad kredit dan kad debit masing-masing.


Sami tembak sami berbalah siapa lebih senior
Oleh KOSMO!

11 Mei 2023, 4:46 pm
BANGKOK – Seorang sami menembak sami lain kerana pertikaian mengenai senioriti di luar sebuah kuil di wilayah Nong Bua Lamphu, timur laut Thailand, lapor laman berita Thaiger semalam.
Anggota Balai Polis Na Klang bergegas ke lokasi kejadian dan menemui sami yang cedera, Weerapong Arsanarm, 57, dengan lima kesan tembakan di perut dan belakang badannya.
Mangsa dilaporkan selamat selepas dirawat di Hospital Na Klang.
Lelaki bersenjata yang dikenal pasti sebagai Wandee Phukhiaw, 74, itu menyerang mangsa di Wat Rat Samak Khee.
Wandee tidak cuba melarikan diri tetapi menyerahkan sepucuk pistol ASTRA miliknya kepada polis di lokasi kejadian. Dia mendakwa memperoleh pistol itu daripada abangnya lebih 20 tahun lalu.
Saksi dan beberapa sami lain mengesahkan bahawa Wandee dan Weerapong kerap bertengkar mengenai susunan tempat duduk mereka semasa upacara keagamaan.

Pertengkaran bertukar ganas semasa waktu makan tengah hari apabila Weerapong meletakkan barang-barangnya di sebelah tempat duduk Wandee dan merenungnya.
Selepas menjerit kepada Weerapong, Wandee kembali ke biliknya untuk mengambil pistol dan menembak mangsa.
Wandee didakwa atas cubaan membunuh dan dipaksa meninggalkan tugasnya. Dia berdepan hukuman penjara seumur hidup atau 15 hingga 20 tahun kerana perbuatan tersebut. – Agensi


Budak 6 tahun tahu ‘kendali’ kereta, tiada unsur mistik
Oleh NUR AMALINA AZMAN

11 Mei 2023, 4:19 pm
LANGKAWI – Polis menolak sebarang unsur mistik yang dikaitkan dengan kejadian kereta dipandu kanak-kanak lelaki berusia enam tahun terbabas dan melanggar tiang lampu di Jalan Bukit Tangga, di sini kelmarin.
Ketua Polis Daerah Langkawi, Asisten Komisioner Shariman Ashari memberitahu, pihaknya menolak dakwaan terdapat kejadian mistik seperti ditularkan di media sosial.
Katanya, kanak-kanak terlibat telah ditemu bual semasa dibawa ke Balai Polis Trafik Langkawi keterangan ibu bapanya diambil.
“Berdasarkan siasatan yang dibuat, kanak-kanak terbabit didapati mengetahui fungsi pedal minyak dan gear.
“Kanak-kanak terbabit menunjukkan cara menghidupkan enjin dan dapat menghidupkan enjin apabila diminta selain menunjukkan bagaimana cara menurunkan brek tangan,” katanya di sini hari ini.
Katanya, kanak-kanak itu juga boleh menerangkan tentang penggunaan gear kepada pegawai penyiasat trafik.

“Pada malam kejadian, kanak-kanak terbabit mengundurkan kereta dahulu sebelum keluar dari pekarangan rumah.
“Jarak rumah dengan kedai yang ingin dituju sejauh lima kilometer, namun terlibat kemalangan ketika sudah memandu separuh jalan,” ujarnya.
Shariman memberitahu, pemeriksaan kamera papan pemuka kereta bagaimanapun mendapati pemanduan tidak begitu stabil dengan kadang kala sedikit memasuki lorong bertentangan, ke kiri dan ke kanan.
Kosmo! Online hari ini melaporkan budak enam tahun yang memandu kereta Toyota Vios di Langkawi mendakwa kereta itu dipandu oleh makhluk berbulu. – KOSMO! ONLINE


UTeM terima geran RM446,000 bangunkan AI, silikon karbida
Oleh MUHAMMAD SHAHIZAM TAZALI

11 Mei 2023, 4:32 pm
MELAKA – Universiti Teknikal Malaysia Melaka (UTeM) menerima dua geran penyelidikan berjumlah RM446,000 daripada syarikat semikonduktor, On Semiconductor Malaysia Sdn. Bhd. (Onsemi) bagi teknologi kecerdasan buatan (AI) untuk industri kenderaan elektrik (EV) dan pembangunan silikon karbida.
Naib Canselor UTeM, Prof. Ts. Dr. Massila Kamalrudin berkata, pemberian geran berkenaan membuktikan syarikat berkenaan mempercayai kepakaran menerusi pelbagai pencapaian yang dicapai UTeM sebelum ini.
Katanya, syarikat yang memiliki dua kilang semikonduktor di Seremban, Negeri Sembilan itu mahu memperluaskan lagi skop penyelidikan bersama tenaga kerja universiti terutama yang memiliki kepakaran dalam bidang EV, AI dan bahan.
“Memorandum Perjanjian (MoA) yang ditandatangani antara UTeM dan Onsemi sebenarnya berkait dengan penyelidikan dan inovasi.
“Kita menerima dua geran industri antarabangsa iaitu untuk pembangunan AI berjumlah RM208,672 dan silikon karbida bernilai RM238,698 bagi tempoh April tahun ini hingga Mac tahun depan,” katanya ketika ditemui pada Majlis Mahabbah Aidilfitri di Kampus Induk UTeM di sini, hari ini.
Turut hadir ialah Yang Dipertua Negeri Melaka, Tun Mohd. Ali Mohd. Rustam.

Tambahnya, pertukaran MoA itu juga sebagai satu platform untuk memperlihatkan bahawa UTeM mengambil berat akan hubungan dan kerjasama dengan pihak industri. – KOSMO! ONLINE


Misi bersama Malaysia, Indonesia ke EU tangkis kempen anti-minyak sawit – Fadillah
Oleh AMREE AHMAD

11 Mei 2023, 4:23 pm
PUTRAJAYA – Malaysia dan Indonesia bakal melaksanakan misi bersama ke Kesatuan Eropah (EU) akhir bulan ini dalam kempen bagi menangkis kempen anti-minyak sawit.
Timbalan Perdana Menteri, Datuk Seri Fadillah Yusof berkata, misi khas itu turut akan mendapatkan penjelasan isu kawal selia baharu blok tersebut dalam penerokaan hutan.
Ia susulan jaminan Duta Besar EU Ke Malaysia, Michalis Rokas mengenai Peraturan Bebas Penebangan Hutan (EUDR) yang tidak menjejaskan sistem ladang di bawah Felda.
“Insyaallah kita dan Indonesia akan ke ibu pejabat sekretariat EU di Brussels, Belgium untuk dengar pencerahan daripada mereka sendiri,” katanya ketika ditemui pemberita selepas Majlis Rumah Terbuka Aidilfitri anjurannya di Dewan Sri Satria di sini, hari ini.
Semalam, Rokas pada sesi dialog isu minyak sawit kelolaan Kedutaan EU dan Kelab Koresponden Asing Malaysia memaklumkan blok itu melaksanakan EUDR sejak 2021.
Duta berkenaan malahan menyangkal dakwaan konon peratiuran baharu itu melindungi kepentingan pasaran minyak bijian yang tidak mampu bersaing dengan minyak sawit.

Mengulas lebih lanjut, Fadillah berkata, misi ke EU itu sudah dirancang lama ketika sesi perjumpaan beliau dengan Menteri Penyelaras Ekonomi Indonesia, Airlangga Hartarto.
Ia diadakan di ibu negara awal Februari lalu susulan pertemuan sulung Perdana Menteri, Datuk Seri Anwar Ibrahim ke atas Presiden Joko Widodo di Bogor pada Januari lepas. – KOSMO! ONLINE


Peruntukan RM300 juta laksana projek ‘sentuh hati rakyat’
Oleh KAMARIAH KHALIDI

11 Mei 2023, 4:37 pm
PUTRAJAYA – Kementerian Pembangunan Kerajaan Tempatan (KPKT) memperuntukkan sejumlah RM300 juta pada tahun ini bagi pelaksanaan projek-projek berkaitan menerusi kementeriannya.
Menterinya, Nga Kor Ming berkata, peruntukan itu akan diagih secara adil dan profesional mengikut negeri berdasarkan keperluan dan penilaian yang dibuat.
“Saya telah memulakan jelajah sentuhan kasih sayang kerajaan Persekutuan ini sejak tiga bulan yang lalu, setiap minggu saya akan melawat negeri yang berlainan seperti sebelum ini ke Pulau Pinang, Kelantan, Kedah dan Perak. Minggu ini saya akan ke Negeri Sembilan dan seterusnya Johor.
“Kita akan beri peruntukan secara adil dan profesional mengikut keperluan, katakan jalan sudah cantik takkan nak buat penurapan, itu satu pembaziran, jadi kita ikut keperluan dengan buat penilaian secara objektif.
“Jumlah tahun ini kita akan peruntukkan melebihi RM300 juta bagi melaksanakan projek-projek yang (boleh) menyentuh hati rakyat,” katanya kepada pemberita ketika ditemui di majlis sambutan Aidilfitri KPKT di sini hari ini.
Menurut Kor Ming, beliau akan mengadakan lawatan ke negeri Johor yang dijadualkan pada Isnin depan dan membuat beberapa pengumuman berkenaan peruntukan yang akan disalurkan untuk rakyat di negeri tersebut antaranya melibatkan dana pembangunan melebihi RM10 juta.

“Saya akan umumkan beberapa peruntukan sentuhan kasih sayang kerajaan Persekutuan kepada warga Johor untuk menyelesaikan masalah penurapan jalan, naik taraf medan selera, pembersihan tandas awam serta pembinaan taman rekreasi.
“Saya janji peruntukannya lebih RM10 juta yang akan saya umumkan untuk negeri Johor,” ujarnya. – KOSMO! ONLINE


Lantikan ketua kampung secara berfasa harus penuhi kriteria, ditapis secara ketat
Oleh WAT KAMAL ABAS

11 Mei 2023, 4:39 pm
TAIPING – Pelantikan ketua-ketua kampung di Perak akan diselesaikan dalam masa terdekat dan secara berfasa agar semua yang dilantik memenuhi kriteria ditetapkan oleh pihak kementerian.
Menteri Besar Perak, Datuk Seri Saarani Mohammad berkata, setakat ini pelantikan ketua kampung bagi 158 buah Kampung Baharu Cina serta 17 buah Kampung Baharu India telah selesai dan baki sebanyak 829 buah Kampung Tradisi Melayu sedang dalam proses mengikut fasa dan berperingkat.
“Kita tidak menghadapi sebarang masalah dalam pelantikan untuk jawatan itu namun bagi memastikan ketua-ketua kampung yang dilantik menepati kriteria yang ditetapkan oleh pihak kementerian maka ia mungkin sedikit terlewat.
“Lagipun, lantikan kali ini juga dikenakan tapisan ketat supaya tiada calon yang mempunyai masaalah karakter serta yang mempunyai rekod jenayah dilantik dinegeri ini,” katanya kepada pemberita selepas menghadiri Program Mesra Hari Bertemu Pelanggan Negeri Perak Siri keempat 2023 di Dewan Pusat Latihan Teknologi Tinggi (ADTEC) Taiping hari ini.
Menurutnya, lantikan ketua kampung dalam fasa pertama melibatkan kampung-kampung yang berada di 33 Dewan Undangan Negeri (DUN) di bawah kerajaan manakala fasa kedua melibatkan kampung-kampung di 26 DUN yang diketuai oleh pembangkang.
“Oleh kerana ketua-ketua kampung yang dilantik itu mesti datang daripada parti -parti kerajaan yang memerintah, maka sudah tentu kita kena buat pemilihan yang betul dan menepati ciri-ciri dikehendaki serta lulus tapisan karektor iaitu tidak memiliki sebarang rekod jenayah.

“Disebabkan perkara itu, kita lakukannya secara berperingkat dan berfasa,” katanya.
Tambahnya, lantikan ketua kampung kali ini juga menekankan kriteria calon mestilah menetap di kampung tersebut dan bukannya tinggal di tempat yang lain supaya calon yang dilantìk dapat memainkan peranannya secara menyeluruh. – KOSMO! ONLINE


[VIDEO] ADUN ‘sekolahkan’ kakitangan kerajaan datang lewat
Oleh KOSMO!

12 Mei 2023, 8:32 pm
PETALING JAYA – Ahli Dewan Undangan Negeri (ADUN) Duyung, Mohd. Noor Helmy dilihat tidak boleh menahan sabarnya apabila salah seorang kakitangan kerajaan negeri Melaka bertindak datang lewat ketika satu mesyuarat diadakan.
Menerusi satu klip video yang tular di media sosial ketika ini, Mohd. Noor Helmy dilaporkan sudah hilang sabar selepas kakitangan itu hadir pada pukul 10 pagi ke mesyuarat tersebut sedangkan perjumpaan tersebut ditetapkan pada pukul 8.30 pagi.
Menerusi video tersebut juga, kakitangan terbabit difahamkan mendapat info berkenaan mesyuarat itu dijadual diadakan pada pukul 9.30 pagi.
“Awak dapat info 9.30 pagi, sekarang pukul 10 pagi. Jangan nak menjawab, jawab benda perlu sahaja. Saya sudah pangkah semua nama kamu.
“Saya akan maklumkan kepada SUK (Setiusaha Kerja) kelakuan ini. Ini bukan masalah ADUN Duyung, ini masalah rakyat Duyung,” jelasnya dengan nada tinggi.
Rata-rata pengguna media sosial turut menyokong dengan apa yang telah dilakukan oleh ADUN tersebut dan berharap masalah seperti itu dapat diselesaikan segera.

“Bagus YB ni, aku sokong. Kakitangan macam ini lah yang merosakkan kakitangan kerajaan yang betul-betul buat kerja. Mereka ingat dah dapat jawatan itu boleh sesuka hati sahaja,” jelas Jo Blanko.
“Mereka ni selesa sangat, sampai kita dah tak boleh sentuh. Mereka fikir mereka hebat. Masuk kerja 8.30 pagi lepas tu lepak minum kopi, pukul 11 baru asuk pejabat.
“Urusan rakyat tak selesai, keluar rehat pula awal. Masuk balik lewat, begitulah setiap hari, rosak,” jelas seorang lagi pengguna media sosial. – KOSMO! ONLINE

@mnhelmy ada masa boleh main² ada masa perlu serious #DUYONGkita #ybMatDuyong #melaka #tanggungjawab #kerja #rumput #fyp #trendingvideo ♬ original sound – Mohd. Noor Helmy


Bas ekspres hilang kawalan langgar sembilan kenderaan lain
Oleh ASLIZA MUSA

12 Mei 2023, 10:32 pm
KUALA KANGSAR – Sebuah bas ekspres dipercayai hilang kawalan sebelum merempuh sembilan kenderaan di Kilometer 256.8, Lebuh Raya Utara-Selatan arah utara di sini petang tadi.
Kejadian sekitar pukul 4.30 petang itu menyebabkan kesesakan sehingga 10 kilometer (KM) sebelum Terowong Menora menuju Kuala Kangsar.
Ketika kejadian, bas membawa 22 penumpang itu dipercayai dalam perjalanan dari Kuala Lumpur menuju ke Kamunting, Taiping.
Difahamkan, kesemua penumpang bas terselamat tanpa sebarang kecederaan manakala mangsa lain yang cedera ringan dihantar ke Hospital Kuala Kangsar untuk rawatan lanjut.
ANGGOTA bomba membawa keluar mangsa tersepit dalam kereta selepas terlibat nahas membabitkan bas dan kenderaan lain di Kilometer 256.8, Lebuh Raya Utara-Selatan arah utara dekat Kuala Kangsar hari ini. – IHSAN JBPM
Sementara itu @Plustrafik dalam ciapannya di Twitter pada pukul 5.53 petang memberitahu, nahas tersebut mengakibatkan kedua-dua lorong terpaksa ditutup sementara untuk kerja-kerja pengalihan.
Kesesakan sehingga 10KM berlaku menuju ke Kuala Kangsar sebelum semua lorong kembali dibuka kepada kenderaan pada pukul 6.57 petang. – KOSMO! ONLINE


Gelandangan buang air besar pada bendera LGBTQ
Oleh KOSMO!

12 Mei 2023, 9:00 pm
NEW YORK – Polis bandar raya New York mendakwa seorang gelandangan dengan jenayah kebencian kerana membuang air besar pada bendera golongan lesbian, gay, biseksual, transgender dan pelik (LGBTQ) di sebuah restoran kelmarin, lapor portal berita Washington Times.
Fred Innocent turut menggunakan sehelai bendera LGBTQ lain untuk mengelap punggungnya selepas membuang air besar.
Innocent dituduh mengambil dua bendera dari meja di meja makan Buceo 95, Upper West Side pada 15 April lalu dan membuang air besar di atas salah satu daripadanya, demikian menurut pihak berkuasa.
Insiden dirakamkan oleh sistem televisyen litar tertutup (CCTV) restoran itu.
Innocent, 45, turut didakwa atas kesalahan pecah rumah dan pencerobohan jenayah.
“Ini adalah jenayah kebencian total. Dia masuk dalam tempoh 15 minit selepas kami membuka restoran,” kata pemilik restoran itu, Courtney Barroll kepada portal berita New York Daily News. – Agensi


BN optimis tawan negeri majoriti Melayu
Oleh SYED AZLAN SAYED HIZAR

12 Mei 2023, 8:50 pm
ARAU – Barisan Nasional (BN) optimis mampu menawan negeri-negeri majoriti Melayu seperti Kedah, Kelantan dan Terengganu dalam Pilihan Raya Negeri (PRN) akan datang.
Pengerusi BN, Datuk Seri Ahmad Zahid Hamidi berkata, parti-parti komponen dalam gabungan itu kini bersedia selepas memperbaiki kelemahan-kelemahan dalam menghadapi PRN tidak lama lagi.
“Kita telah segera susun bersama rakan lain dan kita telah berada di satu tahap memperbaiki kelemahan lalu.
“Saya juga yakin kesilapan pengundi-pengundi dalam Pilihan Raya Umum Ke-15 lalu dapat diperbaiki kerana disitu terdapat penyesalan apabila berlaku pertukaran kerajaan,” katanya ketika sidang akhbar selepas Majlis Rumah Terbuka Aidilfitri UMNO Perlis di sini hari ini.
Tambahnya lagi, beliau yakin trend ini telah mengubah sokongan dan keyakinan tinggi kepada Kerajaan Perpaduan di bawah pimpinan Perdana Menteri, Datuk Seri Anwar Ibrahim yang lebih stabil.
Sementara itu, ketika ditanya mengenai permohonan MIC mahukan bilangan kerusi yang munasabah, Ahmad Zahid berkata, mereka telah melakukan perbincangan dengan kepimpinan parti lain dalam komponen BN semalam.

“Saya telah memberi tanggungjawab kepada Timbalan Pengerusi BN, Datuk Seri Mohamad Hasan bagi mengadakan perbincangan bersama parti-parti kompenan dalam melancarkan proses rundingan tersebut.
“Setelah rundingan berkenaan selesai di peringkat negeri, perkara itu kemudiannya akan dibawa untuk pertimbangan Dewan Tertinggi BN dan keputusan akhir berhubung penetapan kerusi itu akan diputuskan oleh Pengerusi Pakatan Harapan (PH) dan Pengerusi BN,” jelasnya. – KOSMO! ONLINE


Sukan SEA Kemboja 2023: Taekwondo berjaya tambah dua pingat emas
Oleh MUHAMAD ARDIE PUTRA SUHAIMI

12 Mei 2023, 9:41 pm
PHNOM PENH – Pasukan taekwondo negara berjaya menyumbangkan dua pingat emas menerusi acara poomsae individu wanita dan poomsae berpasukan campuran pada temasya Sukan SEA Kemboja 2023 di Pusat Konvensyen Chroy Changvar sebentar tadi.
Bagi saingan individu, Nur Humaira Abdul Karim berjaya meraih 7.430 mata untuk menewaskan Diyanah Aqidah Muhammad Dian dari Singapura di kedudukan kedua dan wakil tuan rumah, Mang Kanithyda di tempat ketiga.
Kemudian, kakak kepada Nur Humaira, Nurul Hidayah bersama gandingannya, Jason Loo pula menyumbangkan pingat emas hasil penentuan tie-break untuk menewaskan Vietnam dengan pingat perak dan Filipina (gangsa).
Nur Humaira mengakui sangat terkejut apabila dapat menyumbangkan pingat khususnya pada acara individu kerana sasaran saya adalah saingan berpasukan wanita.
“Mungkin ini adalah rezeki saya kerana saya tidak jangka untuk meraih emas dalam kategori ini, tetapi jurulatih memberikan keyakinan bahawa saya boleh lakukannya kerana peluang cukup cerah.
“Malah, persiapan cukup rapi yang kita lakukan apabila berkampung di Korea Selatan sejak sebulan lepas sebelum ke Sukan SEA Kemboja 2023 membuahkan hasil,” katanya. – KOSMO! ONLINE


Sukan SEA Kemboja 2023: Kuartet lelaki 4x400m tamatkan kemarau pingat 10 tahun
Oleh MUHAMAD ARDIE PUTRA SUHAIMI

12 Mei 2023, 8:57 pm
PHNOM PENH – Kuartet pelari pecut negara terus mencipta sejarah di bumi Kemboja selepas menamatkan penantian selama 10 tahun untuk menggengam pingat dalam acara 4×400 meter (m) apabila meraih gangsa di Stadium Nasional, Morodok Techo, sebentar tadi.
Skuad 4x400m negara dibarisi Muhammad Firdaus Zemi, Ruslem Zikry Putra Roseli, S. Tharshan serta pemegang rekod kebangsaan yang baru, Umar Osman berjaya melakar catatan 3 minit 8.820 saat (s) untuk mengakhiri saingan di tangga ketiga.
Emas milik Filipina apabila melakar masa 3 minit 7.220 s, sementara pingat perak diraih kuartet Thailand.
Ia kejayaan yang membanggakan untuk kuartet negara apabila kali terakhir Malaysia memperoleh pingat dalam acara ini adalah ketika edisi 2013 di Myanmar.
“Sebenarnya saya tidak kisah apa jua warna pingat yang kami bawa pulang, janji saya hendak tolong rakan-rakan saya untuk dapat masuk dalam program.
“Ini merupakan satu petanda aras yang baik, kami sudah bersedia untuk memikul tanggungjawab di pentas Sukan SEA,” kata Umar sebentar tadi,

Bagaimanapun impian untuk melihat kuartet 4×400 wanita negara mengikut jejak skuad lelaki tidak kesampaian apabila mengakhiri perlumbaan di tempat terakhir. – KOSMO! ONLINE


Kerajaan cari dana bantu projek bekalan air di Kelantan
Oleh MUHAMMAD AYMAN GHAFFA

12 Mei 2023, 10:37 pm
KOTA BHARU – Kerajaan akan mengemukakan cadangan bagi melaksanakan projek bekalan air yang lengkap dan cepat untuk membantu menyelesaikan masalah yang membelenggu rakyat Kelantan sejak sekian lama.
Perdana Menteri, Datuk Seri Anwar Ibrahim berkata, cadangan itu dapat dilaksanakan sekiranya ada kerjasama antara kerajaan Persekutuan dan kerajaan negeri Kelantan.
“Saya tidak fikir banyak. Selepas lebih 60 tahun merdeka, kita boleh lihat isu air menjadi masalah politik yang tidak berkesudahan dan membebankan rakyat.
“Oleh yang demikian, kita (kerajaan) akan mencari dana (untuk projek air) dan penyelesaian kaedah yang betul dengan kerjasama kerajaan negeri Kelantan,” katanya semasa menyampaikan ucapan pada Majlis Rumah Terbuka Malaysia Madani di pekarangan Stadium Sultan Muhammad IV di sini sebentar tadi.
Hadir sama, Timbalan Perdana Menteri I, Datuk Seri Ahmad Zahid Hamidi, Timbalan Perdana Menteri II, Datuk Seri Fadillah Yusof dan Menteri Besar Kelantan, Datuk Ahmad Yakob.
Mengulas lanjut, Anwar berkata, kerajaan Persekutuan akan mengadakan pertemuan dengan kerajaan negeri Kelantan berhubung perkara itu.

Menurutnya, sekiranya kerajaan negeri memberi kerjasama, pihaknya akan cuba melaksanakan projem bekalan air yang lengkap dan cepat secara keseluruhan.
Dalam perkembangan sama, Anwar berkata Belanjawan 2023 Malaysia Madani mencatatkan peruntukan pembangunan terbesar buat negeri Kelantan termasuk 107 projek baharu yang bakal dilaksanakan. – KOSMO! ONLINE


10 tapak tanah dikenal pasti gantian biaya kos KSSA
Oleh ISKANDAR SHAH MOHAMED

12 Mei 2023, 8:38 pm
SABAK BERNAM – Kerajaan Selangor mengenal pasti lebih 10 pilihan tapak tanah di negeri ini sebagai proses penggantian tanah bagi membiayai kos pembangunan Kompleks Sukan Shah Alam (KSSA).
Menteri Besar, Datuk Seri Amirudin Shari berkata, pemaju masih dalam proses penelitian termasuk nilai tanah yang perlu bersesuaian dengan kos keseluruhan kompleks itu.
Menurut beliau, proses penggantian itu tidak semestinya dilakukan secara sekali gus, namun secara berperingkat.
“Kita sudah membuat tawaran (tanah itu) dan kini dalam proses akhir untuk memuktamadkannya.
“Kesemua tanah yang sedang dinilai itu termasuk beberapa kawasan di Hulu Selangor dan Klang,” katanya selepas merasmikan Pusat Smart Desa di Kampung Air Tawar di sini, petang tadi.
Pada 14 Mac lalu, beliau memaklumkan  beberapa pilihan tapak tanah di Klang dan Hulu Selangor diteliti bagi pembiayaian kos pembangunan KSSA tersebut.

Kawasan Pulau Carey tiada dalam senarai itu berikutan difokuskan bagi pembinaan pelabuhan ketiga di Selangor dan projek Pembangunan Serantau Bersepadu Selatan Selangor (IDRISS).
Amirudin berkata, pembinaan kompleks itu hanya akan dimulakan selepas semua proses penggantian tanah selesai.
“Kita sememangnya turut bergantung kepada progress (kemajuan) proses berkenaan. Tindakan perobohan Stadium Shah Alam itu akan dijalankan kelak dan saya menjangkakan bermula tahun ini,” ujarnya.
Tambah beliau, pembinaan KSSA itu bukan hanya menumpukan perobohan stadium semata-mata, malah melibatkan keseluruhan projek tersebut. – KOSMO! ONLINE


Budak pandu simulator dan Vios bukan orang sama
Oleh KOSMO!

12 Mei 2023, 10:25 pm
PETALING JAYA – Video tular memaparkan seorang kanak-kanak lelaki bermain simulator kereta lumba bukan individu sama yang terlibat dalam kemalangan Toyota Vios yang berlaku di Langkawi baru-baru ini.
Perkara tersebut dimaklumkan oleh ibu bapa kanak-kanak terbabit yang tampil di ruangan komen video tular itu.
“Budak ini ke? Kalau awak cakap budak ini (bermakna) awak dah fitnah,” tulisnya di ruangan kapsyen video berkenaan.
Sementara itu, ibu kanak-kanak terbabit di Facebooknya berkata, terdapat individu tidak bertanggungjawab memuat naik kembali video anaknya yang sedang bermain permainan simulator dan menulis kapsyen seolah-olah anaknya yang terlibat dengan kejadian di Jalan Bukit Tangga, Langkawi itu.
“Kat Tiktok dah kena padam. Mak cik Kepoh ini buat pasal, habis ‘viral’ yang bukan-bukan.
“Maaf ya, kami tiada kaitan dengan budak viral Langkawi itu. Kami tiada Vios,” katanya.

Terdahulu, seorang kanak-kanak berusia enam tahun dikesan memandu Toyota Vios milik keluarganya sehingga terbabit kemalangan di Jalan Bukit Tangga pada Selasa lalu.
Kanak-kanak terbabit dikatakan memandu sejauh 2.5 kilometer (km) dari rumahnya bersama adiknya yang berusia tiga tahun untuk ke kedai bagi membeli permainan.
Video kemalangan terbabit tular dengan orang ramai terkejut apabila mengetahui kenderaan terbabit dipandu kanak-kanak berkenaan tanpa pengetahuan ibu bapanya. – KOSMO! ONLINE


Lelaki maut disengat tebuan
Oleh AZAHAR HASHIM

12 Mei 2023, 10:19 pm
KULIM – Seorang pemilik kedai peralatan perkakasan meninggal dunia dipercayai akibat disengat tebuan dalam satu kejadian di Kampung Sidam Kanan, Padang Serai di sini, semalam.
Dalam kejadian pukul 4.35 petang itu, mangsa Muhammad Sazwan Marzuki berusia 28 tahun mengadu bahagian kepalanya sakit akibat disengat tebuan.
Ketua Polis Daerah Kulim, Superintendan Mohd Redzuan Salleh berkata, serangan tebuan disyaki telah berlaku semasa si mati mengendalikan jentera jengkaut yang lama tidak digunakan di mana terdapat sarang tebuan tanah di jentera tersebut.
Katanya pada awal kejadian, abang mangsa bersama seorang kawan telah membawa mangsa ke sebuah klinik swasta di Taman Jaya Padang Serai untuk rawatan awal.
“Namun pihak klinik mengarahkan abang mangsa untuk segera membawa ke wad kecemasan Hospital Kulim,” katanya ketika dihubungi hari ini.
Sarang tebuan pada jentera jengkaut yang digunakan mangsa.
Menurut Mohd. Redzuan setelah sampai di Hospital Kulim, mangsa diberi rawatan di zon merah bahagian kecemasan, tetapi doktor yang merawat kemudianya mengesahkan yang mangsa telah meninggal dunia.

Ujarnya, anggota Balai Polis Padang Serai sampai melawat mangsa di Hospital Kulim dan menjalankan siasatan serta risikan ke atas keluarga mangsa bagi memastikan kematian mangsa bukan disebabkan kejadian jenayah.
Menurutnya, bedah siasat telah dijalankan pada hari ini kira-kira pukul 10.45 pagi oleh doktor pakar Forensik Hospital Sultanah Bahiyah Alor Setar Kedah.
Tambahnya hasil bedah siasat mendapati punca kematian adalah ‘pending to the lab analys’. – KOSMO! ONLINE


Saintis kemukakan model baharu bukti Bumi bulat
Oleh KOSMO!

12 Mei 2023, 8:30 pm
BERN, Switzerland – Sekumpulan saintis dari Universiti Zurich mempekenalkan model penyelidikan baharu menunjukkan bahawa Bumi sememangnya berbentuk bulat dan bukan rata, lapor portal berita MailOnline semalam.
Model itu meramalkan masa yang diperlukan untuk sebuah pesawat terbang di antara dua bandar selepas mengira jarak antara lokasi tersebut.
Jika sebuah pesawat terbang ke utara dari Perth, Australia selama tujuh jam, ia akan mendarat di Hong Kong, manakala penerbangan ke barat dalam tempoh sama akan mendarat di Mauritius.
Bagaimanapun, jika Bumi berbentuk rata, penerbangan selama tujuh jam ke arah barat hanya akan membawa pesawat separuh perjalanan ke Mauritius.
“Kami menemui kaedah yang agak mudah untuk membuktikan sama ada Bumi berbentuk rata atau tidak,” kata pengarang kajian, Dr. Michael Wolf.
Kajian itu diterbitkan sebagai kertas kerja oleh Rangkaian Penyelidikan Sains Sosial, iaitu pasukan saintis yang berpangkalan di Switzerland.

“Ia adalah sains matematik semata-mata dan tidak bergantung pada andaian fizikal asas atau paradigma ideologi,” tambah Wolf. – Agensi


Enam pelajar tahfiz lapor polis didera seksual, fizikal
Oleh DIYANATUL ATIQAH ZAKARYA

12 Mei 2023, 8:13 pm
MELAKA – Enam pelajar tahfiz tampil membuat laporan polis mendakwa menjadi mangsa penderaan seksual dan fizikal oleh pengetua serta warden pusat pendidikan agama itu di Tanjung Minyak di sini, semalam.
Ketua Polis Melaka, Datuk Zainol Abu Samah berkata, laporan polis dibuat oleh mangsa yang berumur antara 13 hingga 15 tahun pada pukul 6.29 petang sehingga 9.13 malam di Balai Polis Batang Tiga.
Katanya, susulan laporan itu, sepasukan polis menahan suspek pertama iaitu pengetua yang juga pengasas pusat tahfiz berkenaan berusia 40 tahun dan warden 36 tahun di institusi tersebut pada pukul 1 tengah hari dan 1.30 tengah hari tadi.
“Kejadian dikatakan berlaku di sebuah pusat tahfiz di Tanjung Minyak dekat sini dan sebuah lagi di Alor Gajah serta di kondominium di Klebang.
“Dalam kes ini, tiga orang pelajar telah didera secara seksual oleh pengasas tahfiz berkenaan, manakala tiga lagi dipukul dengan cara ditampar, ditumbuk, dipijak serta disebat dengan rotan oleh warden yang juga adik suspek pertama,” katanya dalam satu kenyataan akhbar dikeluarkan di sini, hari ini.
Tambahnya, kedua-dua suspek ditahan adalah adik-beradik dan merupakan warga Singapura.

Mengulas lanjut beliau berkata, tiga mangsa memaklumkan mereka telah dipukul oleh suspek kedua hanya kerana lambat menyiapkan tugasan disuruh termasuk membersihkan ruang tahfiz berkenaan.
“Hasil soal siasat, kejadian itu didakwa telah lama berlaku di pusat tersebut dan kali terakhir mereka didera secara seksual dan fizikal adalah pada 7 Mei lalu.
“Suspek pertama sebelum ini pernah didakwa dan dijatuhkan hukuman mengikut Seksyen 14(a) Akta Kesalahan-kesalahan Seksual Terhadap Kanak-Kanak (AKSTK) 2017 dan Seksyen 377B Kanun Keseksaan atas kesalahan seks luar tabii pada 2019.
“Adiknya bagaimanapun tidak mempunyai rekod lampau,” katanya.
Katanya, pihak polis akan membuat permohonan reman terhadap kedua-dua suspek esok bagi membantu siasatan mengikut Seksyen 14(a) AKSTK 2017 dan Seksyen 31(1)(a) Akta Kanak-Kanak 2001. – KOSMO! ONLINE


Budak prasekolah bawa gelang emas ibu untuk diberi kepada kekasih hati
Oleh KOSMO!

12 Mei 2023, 8:00 pm
BEIJING, China – Satu klip video yang menunjukkan seorang budak lelaki China mengaku membawa gelang emas ibunya ke tadika untuk diberikan kepada kekasih hatinya, menjadi tular di internet, lapor portal berita Thaiger hari ini.
Dalam klip itu, seorang budak lelaki dilihat mengaku kepada ibunya bahawa dia membawa barang kemas milik wanita berkenaan berharga hampir AS$1,540 (RM6,892) ke sekolahnya.
Si ibu tertawa ketika ‘menyoal siasat’ anaknya. Klip video itu mencuit hati ramai netizen dan mencetuskan sensasi di media sosial.
Si ibu berkata, seorang guru memberitahu tentang tindakan anaknya selepas dia melihat kanak-kanak tersebut membawa gelang emas itu ke tadika berkenaan di Wilayah Autonomi Mongolia, pedalaman China.
Menurut ibunya itu, dia terperanjat dengan tindakan anaknya.
Gelang emas itu adalah hadiah daripada bapa kanak-kanak itu kepada ibunya.

Apabila ditanya mengapa dia membawanya ke sekolah, budak lelaki itu menjawab bahawa dia ingin memberikannya kepada teman wanitanya sebagai hadiah. – Agensi


Ekonomi negara catat pertumbuhan 5.6 peratus pada suku pertama tahun ini – PM
Oleh MUHAMMAD NAJIEB AHMAD FUAD

12 Mei 2023, 7:48 pm
PUTRAJAYA – Ekonomi Malaysia mencatat pertumbuhan sebanyak 5.6 peratus pada suku pertama 2023 (S1 2023), lebih baik berbanding pertumbuhan negara serantau.
Perdana Menteri, Datuk Seri Anwar Ibrahim memaklumkan, negara serantau lain seperti Indonesia mencatatkan pertumbuhan ekonomi iaitu 5 peratus, China 4.5 peratus dan Vietnam 3.3 peratus bagi tempoh yang sama.
Katanya, prestasi pertumbuhan S1 2023 menyumbang kepada sasaran mencapai pertumbuhan ekonomi keseluruhan tahun ini antara 4.0 peratus hingga 5.0 peratus.
“Pertumbuhan S1 2023 juga lebih baik berbanding S1 2022 sebanyak 4.8 peratus. Dari segi pelarasan musim suku tahunan, ekonomi berkembang sebanyak 0.9 peratus pada S1 2023 berbanding penguncupan 1.7 peratus pada suku ke empat 2022 (S4 2022),” katanya menerusi siaran akhbar yang dikeluarkan Kementerian Kewangan di sini hari ini.
Jelasnya, prestasi ekonomi negara pada suku pertama 2023 disokong oleh peningkatan aktiviti ekonomi pertumbuhan berasaskan luas merentas semua sektor terutamanya sektor perkhidmatan yang berkembang sebanyak 7.3 peratus dan pembuatan sebanyak 3.2 peratus.
“Pengembangan ekonomi juga disokong oleh permintaan domestik yang mampan terutamanya perbelanjaan swasta berikutan penambahbaikan berterusan dalam pasaran buruh,” ujarnya.

Anwar yang juga Menteri Kewangan berkata, pasaran buruh terus mencatat momentum pertumbuhan pada S1 2023, mengekalkan tahap guna tenaga penuh dengan kadar pengangguran 3.5 peratus berbanding S4 2022 pada 3.6 peratus.
Tambahnya, kadar inflasi pada S1 2023 pula telah menyederhana kepada 3.6 peratus berbanding S4 2022 iaitu 3.9 peratus, antaranya berikutan pelaksanaan langkah kawalan harga dan pemberian subsidi kepenggunaan oleh kerajaan.
“Kadar inflasi Malaysia bagi bulan Mac lalu terus mencatat trend penurunan kepada 3.4 peratus berbanding Februari lalu iaitu 3.7 peratus, lebih rendah berbanding beberapa negara maju dan serantau seperti United Kingdom (10.1 peratus), Filipina (7.6 peratus), Singapura (5.5 peratus), serta Amerika Syarikat dan Indonesia (5 peratus),” katanya.
Dalam pada itu, selari dengan unjuran prospek pertumbuhan ekonomi dunia oleh Tabung Kewangan Antarabangsa (IMF) dan Bank Dunia, pertumbuhan Keluaran Dalam Negeri Kasar (KDNK) negara dijangka menyederhana pada tahun ini berikutan permintaan luar yang lebih perlahan akibat daripada perdagangan global yang semakin lemah.
Ujarnya, ketegangan geopolitik, tekanan harga yang tinggi dan keadaan kewangan yang lebih ketat juga akan terus menjejaskan prospek ekonomi dunia.
Sementara itu, berhubung perkembangan dalam negara seperti iklim ekstrem yang mencetus fenomena gelombang haba dan musim El Nino yang diramal bermula pada Jun ini, Anwar berkata, ia dijangka mempengaruhi aktiviti ekonomi terutamanya dalam sektor pertanian dan pembinaan.
“Di sebalik cabaran dan ketidaktentuan ekonomi global ini, kerajaan yakin dapat mencapai unjuran pertumbuhan kami sebanyak 4.0 peratus hingga 5.0 peratus untuk tahun ini, disokong oleh asas ekonomi Malaysia yang kukuh dan pelaksanaan langkah Belanjawan 2023.
“Kerajaan akan terus mengutamakan menangani cabaran ekonomi harian yang dihadapi oleh rakyat Malaysia sambil menumpukan usaha untuk mengurangkan ketirisan dan menangani rasuah,” jelasnya. – KOSMO! ONLINE


Lelaki tunggang motosikal, tak endah arahan polis disyaki pesakit mental
Oleh MASTURAH SURADI

12 Mei 2023, 8:06 pm
KOTA TINGGI – Individu lelaki yang tular apabila tidak mengendahkan arahan pihak polis ketika menunggang motosikal Jalan Felda Air Tawar 5-Felda Semenchu di sini kelmarin, disyaki merupakan pesakit mental.
Rakaman aksi kejar mengejar polis dan lelaki berkenaan yang tidak memakai topi keledar serta enggan berhenti biarpun diarahkan pihak polis berlaku kira-kira pukul 11.30 pagi.
Ketua Polis Daerah Kota Tinggi, Superintendan Hussin Zamora berkata, semasa kejadian rondaan pencegahan jenayah dilakukan oleh Unit Kereta Peronda (MPV) sebelum terserempak dengan lelaki berkenaan yang menunggang motosikal jenis Modenas.
“Anggota polis telah mengarahkan lelaki tersebut untuk berhenti di tepi jalan bagi tujuan pemeriksaan, namun gagal mendapat kerjasama.
“Anggota MPV terus mengekori motosikal dan aksi tersebut tamat apabila ia memasuki sebuah kawasan Ladang Sawit di Felda Semenchu,” katanya dalam satu kenyataan di sini, hari ini.
Hussin berkata, Bahagian Pencegahan Jenayah dan Keselamatan Komuniti Daerah berjaya mengesan kediaman lelaki terbabit dan tindakan pemeriksaan telah dijalankan oleh Ketua Polis Balai Teluk Sengat bersama anggota.

Katanya, hasil siasatan awal di kediaman, mendapati keadaan rumah tiada penghuni dan pintu berkunci.
“Pihak polis turut mendapat pengesahan daripada penduduk setempat mengatakan penama merupakan seorang lelaki tempatan berusia lingkungan 46 tahun dan mempunyai rekod kesihatan mental.
“Usaha lanjut bagi mengesan penama sedang dilakukan dan diminta orang awam yang mempunyai maklumat berkaitan penama untuk menyalurkannya kepada pihak Polis di Bilik Gerakan IPD Kota Tinggi di talian 07-8837222,”katanya.
Semalam tular video berdurasi 30 saat di laman sosial Facebook memaparkan tindakan seorang penunggang motosikal yang enggan berhenti biarpun diarahkan berbuat demikian.
Motosikal itu bergerak ke kiri dan ke kanan dan tidak menghiraukan arahan serta siren MPV yang dibunyikan kepadanya. – KOSMO! ONLINE


Mahkamah: Rayuan Sultanah Nur Zahirah 22 September
Oleh NORLIZAH ABAS

12 Mei 2023, 7:23 pm
PUTRAJAYA – Rayuan Sultanah Nur Zahirah berhubung keputusan Mahkamah Tinggi menolak saman fitnah baginda terhadap Pengarang Sarawak Report, Clare Rewcastle-Brown dan dua yang lain berkaitan kenyataan fitnah, akan didengar oleh Mahkamah Rayuan pada 22 September ini.
Tarikh itu ditetapkan selepas sesi pengurusan kes di hadapan Timbalan Pendaftar Zuhrina Nor hari ini yang turut dihadiri oleh peguam Haikaldin Mahyidin mewakili Clare manakala S. Manisha mewakili Sultanah Terengganu.
Pihak-pihak diarahkan memfailkan penghujahan bertulis pada 23 Ogos dan membalasnya sebelum 7 September ini.
Sultanah Nur Zahirah merayu keputusan Pesuruhjaya Kehakiman Dr. John Lee Kien How @ Mohd. Johan Lee pada 31 Oktober 2022 yang memutuskan Clare dan dua lagi tidak tidak memfitnah baginda dalam buku ‘The Sarawak Report – The Inside Story of the 1MDB Expose’.
Sultanah Nur Zahirah selaku plaintif memfailkan saman tersebut pada 21 November 2018. Selain Clare, turut dinamakan sebagai defendan ialah penerbit Gerakbudaya Enterprise, Chong Ton Sin dan pencetak Vinlin Press Sdn. Bhd.
Dalam pernyataan tuntutan, Sultanah Nur Zahirah mendakwa Clare telah membuat pernyataan memalukan yang memberi gambaran baginda terlibat dalam amalan rasuah dan mencampuri pentadbiran Terengganu selain menggunakan statusnya untuk mempengaruhi penubuhan TIA yang kemudian menjadi 1Malaysia Development Berhad (1MDB).

Sultanah Terengganu mendakwa kenyataan itu juga memberi gambaran baginda telah menolong ahli perniagaan dalam buruan, Jho Low atau Low Taek Jho untuk menjadi penasihat TIA.
Sultanah Nur Zahirah mendakwa kenyataan tersebut telah memfitnah dan merosakkan reputasi baginda kerana pihaknya tidak pernah mencampuri pentadbiran negeri dan penubuhan TIA. – KOSMO! ONLINE


Peserta Iron Kids negara gagal pertahan kejuaraan
Oleh RAJA JAAFAR ALI

12 Mei 2023, 7:54 pm
KOTA TINGGI – Peserta cilik Iron Kids mewakili negara gagal mempertahankan kejuaraannya apabila menjadi peserta kedua menamatkan saingan kategori perempuan di Desaru Coast, di sini hari ini.
Murid Sekolah Kebangsaan (SK) Bandar Penawar 2, Zahra Md. Zainizam, 11, mengakui pencapaian tersebut adalah yang terbaik baginya walaupun menamatkan perlumbaan tempat kedua di belakang pelumba dari Singapura.
Hannah Zahra ketika ditemui berkata, walaupun agak sedih kerana dia hanya berlatih selama dua minggu sahaja selepas bulan Ramadan.
Walaubagaimana pun semangatnya untuk terus membakar untuk melakar kejayaan pada edisi Iron Kids yang akan datang.
“Selepas balik sekolah, saya berlatih larian pada waktu petang dan berbasikal pada malamnya di bawah bimbingan jurulatih, manakala ayah akan melatih saya berenang pada masa terluang.
“Saya rasa sangat bangga tapi sedih juga kerana menamatkan saingan Iron Kids pada tempat kedua. Saya rasa teruja untuk terus dapat nombor satu lagi,” katanya ketika ditemui pemberita di sini.

Anak sulung daripada dua beradik itu akan memberi tumpuan terhadap latihan berbasikal dan berenang kerana ia sangat mencabar dalam cuaca panas. – KOSMO! ONLINE


Polis dengar jeritan ‘help’, rupanya suara kambing
Oleh KOSMO!

12 Mei 2023, 7:30 pm
WASHINGTON – Sepasukan anggota polis di negeri Oklahoma, Amerika Syarikat (AS) bergegas menyelamatkan seorang lelaki yang meminta tolong, namun terkejut kerana bunyi itu datang daripada seekor kambing, lapor akhbar New York Post semalam.
Rakaman kamera badan memaparkan dua anggota polis berjalan menuruni sebuah padang rumput di bandar Enid ke arah bunyi jeritan meminta tolong.
“Saya rasa itu bunyi orang,” kata salah seorang anggota polis yang keliru.
Selepas terdengar satu lagi jeritan, David Sneed dan Neal Storey berlari ke arah bunyi yang mereka dengar seperti seorang lelaki sedang meminta tolong.
Apabila mendekati kawasan itu, Sneed dan Storey mendapati jeritan itu sebenarnya berasal daripada seekor kambing.
Haiwan itu dikatakan marah kerana dipisahkan daripada kambing-kambing lain, jelas pemiliknya kepada polis. – Agensi


Disangka haiwan buruan, lelaki mati ditembak bapa saudara
Oleh ROHANA MOHD. NAWI

12 Mei 2023, 8:18 pm
MACHANG – Seorang lelaki tidak sengaja menembak mati anak saudaranya dengan senapang patah buatan sendiri selepas menyangka mangsa haiwan buruan semasa berada kawasan hutan simpan Bukit Pelanduk di sini hari ini.
Kejadian berlaku ketika suspek yang berusia 39 tahun bersama mangsa, Muhamad Hasnizi Che Hasmi, 26, memburu haiwan di kawasan hutan simpan Ulu Sat di sini kira-kira pukul 2 pagi tadi.
Ketua Polis Daerah Machang, Superintendan Mohd. Adli Mat Daud berkata, pihaknya menerima maklumat berhubung kejadian selepas menerima laporan daripada suspek kira-kira pukul 9.50 pagi tadi.
Menurutnya, sebaik menerima laporan, sepasukan pegawai dan anggota dari Bahagian Siasatan Jenayah, Ibu Pejabat Polis Daerah Machang bergegas ke lokasi di belakang Pejabat Perhutanan Bukit Batu Tapong di sini sebelum telah menemui mayat mangsa.
“Anggota polis turut menemui selaras senapang patah buatan sendiri, sebutir kelongsong peluru penabur dan empat butir peluru penabur.
“Siasatan mendapati, suspek tidak sengaja menembak mangsa kerana menyangka anak saudaranya itu binatang buruan,” katanya dalam satu kenyataan hari ini.

Mohd. Adli memberitahu, mayat mangsa dibawa keluar dari kawasan hutan dengan bantuan penduduk kampung sebelum dihantar ke Hospital Machang di sini untuk dibedah siasat.
Menurutnya, hasil semakan mendapati, suspek dan mangsa tidak mempunyai sebarang rekod jenayah lampau dan kes disiasat mengikut Seksyen 302 Kanun Keseksaan dan Seksyen 8(a) Akta Senjata 1960.
Tambahnya, suspek akan ditahan reman esok di bawah Seksyen 117 Kanun Prosedur Jenayah untuk siasatan lanjut.
Sementara itu, isteri mangsa, Shahirah Shakri, 25, berkata, dia mengetahui kejadian menimpa mangsa kira-kira pukul 9.30 pagi tadi selepas dihubungi oleh ibu mentuanya.
Katanya, Muhamad Hasnizi keluar dari rumah kira-kira pukul 6.30 petang semalam untuk memancing di sungai di kawasan hutan.
“Sepanjang berada di hutan, saya tidak dapat menghubunginya kerana tiada rangkaian telefon.
“Saya terkejut selepas ibu mentua memaklumkan suami meninggal dunia kerana ditembak oleh pemburu,” katanya ketika ditemui Kosmo! di Unit Forensik Hospital Machang sebentar tadi. – KOSMO! ONLINE


Sasar 500 unit pembinaan Rumah Mesra Rakyat di Kelantan tahun ini
Oleh ROSMIZAN RESDI

12 Mei 2023, 7:31 pm
KOTA BHARU – Kementerian Pembangunan Kerajaan Tempatan (KPKT) menyasarkan pembinaan sebanyak 500 unit Rumah Mesra Rakyat (RMR) khusus kepada pemohon di Kelantan pada tahun ini.
Ketua Setiausahanya, Datuk M. Noor Azman Taib berkata, sasaran itu membabitkan peruntukan sebanyak RM10 juta subsidi daripada Kerajaan Persekutuan.
Menurutnya, peruntukan berkenaan disalurkan berikutan sambutan yang amat baik diberikan oleh rakyat Kelantan terhadap permohonan RMR.
“Sehingga kini, kita menerima sebanyak 13,719 permohonan daripada pemohon di Kelantan sejak RMR diperkenalkan pada 2002.
“Sepanjang Januari sehingga April tahun ini, sebanyak 740 jumlah permohonan diterima di Kelantan dan 662 permohonan lagi masih dalam senarai menunggu,” katanya ketika berucap pada Majlis Penyerahan Kunci dan Penghargaan RMR SPNB di Hotel Perdana di sini hari ini.
M. Noor Azman berkata, sebanyak 9,260 unit RMR telah dibina di Kelantan dengan melibatkan peruntukan subsidi sebanyak RM185 juta sepanjang 21 program itu dilaksanakan.

Katanya, jumlah berkenaan menunjukkan bahawa Kelantan merupakan negeri yang mempunyai jumlah pembinaan RMR tertinggi berbanding negeri-negeri lain.
“KPKT amat menghargai penerima-penerima RMR di Kelantan yang mencatatkan rekod pembayaran semula pinjaman yang baik kepada Syarikat Perumahan Negara Berhad (SPNB).
“Trend aliran pembayaran itu telah membantu SPNB untuk membuat pusingan modal awal bagi pembinaan unit RMR yang lain. Secara tidak langsung, pemilik RMR di Kelantan telah menyumbang kepada pembinaan lebih banyak unit RMR di seluruh negara,” katanya. – KOSMO! ONLINE


Dua bulan sel kanser mengganas, Liyana Jasmay hilang ibu, kawan baik
Oleh HANISAH SELAMAT

12 Mei 2023, 7:18 pm
HULU KLANG – Walau dirundung duka kehilangan bonda tercinta Datin Habsah Simpon akibat kanser limfoma tahap empat, Liyana Jasmay bersyukur apabila berpeluang menjaga insan kesayangannya itu.
Kata pelakon dan penerbit itu, ibunya itu tinggal di bawah jagaannya selama 11 hari sebelum ditempatkan di wad HDW (wad kebergantungan tinggi) di Hospital Kuala Lumpur (HKL) dua minggu lalu.
Menurut anak bongsu daripada empat bersaudara itu, Allahyarham disahkan menghidap kanser yang jarang berlaku iaitu CNS limfoma Central nervous system (CNS) yang memasuki tahap empat pada 28 Mac lalu.
“Pada awalnya mama mengadu sakit mata sampai tak nampak yang membuatkan kami membawanya menjalani pemeriksaan di sebuah hospital swasta.
“Arwah sempat membuat pembedahan mata dan selepas itu saya bawa tinggal di rumah saya.
“Apabila kesihatan mama menurun pada 28 Mac lalu, saya membawanya ke unit kecemasan kerana mama kelihatan pelik seperti tidak dapat mengimbangkan badannya. Daripada pemeriksaan doktor mendapati terdapat tumor pada otak mama.

“Dalam masa tidak sampai dua minggu, mama tidak boleh bercakap dan dia kemudian dirujuk ke pakar di Hospital Kuala Lumpur (HKL),” katanya kepada Kosmo Online hari ini.
Pelakon Papadom itu ditemui selepas pengebumian arwah ibunya di Tanah Perkuburan Islam Kampung Kemensah Hulu Klang, sekitar jam 3 petang tadi.
Jenazah dikebumikan berdekatan pusara suaminya, Datuk Jasmay Md Shah, menghembuskan nafas terakhir di usia 68 tahun akibat penyakit kanser paru-paru, pada 17 Disember 2021.
Allahyarham Habsah meninggal dunia di HKL pagi tadi selepas dua bulan bertarung dengan penyakit kanser yang jarang ditemui.
Sementara itu, kata Liyana lagi, kesemua adik beradiknya berada di hospital sejak awal pagi dan di sisi ibu mereka yang menghembuskan nafas terakhir pukul 8.30 pagi.
“Syukur kami berada di sisi mama. Sebenarnya sejak semalam lagi hati saya rasa tak sedap.
“Kiranya dalam tempoh dua minggu ini mama memang tidak sedarkan diri, tetapi kami sentiasa datang tengok keadaannya.
“Sejak hari Isnin juga tahap kesihatannya semakin menurun, jadi apabila malam tadi doktor maklumkan keadaan mama serius, kami semua berkumpul di hospital.
“Mama pulang ke negara abadi pada hari Jumaat. Kami reda dengan ketentuan Allah. Doakan mama kami.
“Saya bersyukur dapat menjaganya ketika hayat terakhir. Sebelum ini saya dan suami juga berpeluang membawa mama bercuti pada Mac lalu,” katanya.
Sekitar 100 kenalan dan ahli keluarga terdekat termasuk Datuk Rosyam Nor, Datuk Afdlin Shauki, Sazzy Falak, Zul Huzaimy, Bade dan Datin Paduka Umie Aida memberi penghormatan terakhir.
Urusan solat jenazah pula disempurnakan di Masjid Al Iman Kemensah Heights, di sini.
Liyana, 35, mempunyai tiga lagi adik beradik iaitu Juzaili Jasmay, 46, Faradilla Jasmay, 43 dan Adriana Jasmay, 41. – KOSMO! ONLINE


Liputan kempen pilihan raya akan dibuat sama rata – Fahmi
Oleh ROSLIZA MOHAMED

12 Mei 2023, 7:14 pm
KOTA BHARU – Kementerian Komunikasi dan Digital (KKD) sedang meneliti dan akan mengadakan mesyuarat mengenai akses berkaitan kempen termasuk liputan berita kepada parti pembangkang semasa Pilihan Raya Negeri (PRN) nanti.
Menterinya, Fahmi Fadzil berkata, setakat ini, pihaknya belum menerima sebarang arahan tepat mengenai perkara tersebut dan ia masih belum diangkat dalam perbincangan di peringkat jemaah menteri.
“Dalam prinsip demokrasi, rakyat berhak mendapat maklumat. Jadi, kita akan teliti dan mengambil kira kesesuaian selain ekspektasi perkara yang rakyat inginkan.
“Perkara ini bukan sahaja terpakai untuk PRN, tetapi untuk Pilihan Raya Umum (PRU) juga. Saya lihat terdapat beberapa perkara perlu diambil kira seperti hari pembubaran Dewan Undangan Negeri (DUN) dan penamaan calon,” katanya kepada pemberita selepas Majlis Agihan Bakul Makanan di Projek Perumahan Rakyat (PPR) di Jalan Kelochor di sini hari ini.
Mengulas lanjut, Fahmi berkata, KKD juga akan memastikan liputan mengenai kempen pilihan raya tersebut akan dibuat sama rata.
Katanya, orang ramai juga dinasihatkan supaya tidak melaporkan berita yang tidak sahih di media sosial yang menyentuh sentimen perkauman dan institusi diraja. – KOSMO! ONLINE


Kertas siasatan Jho Low masih berjalan
Oleh AZMI NORDIN

12 Mei 2023, 6:42 pm
KUALA LUMPUR – Polis Diraja Malaysia ( PDRM) masih meneruskan siasatan ke atas ahli perniagaan dalam buruan iaitu Low Taek Jho atau Jho Low dalam kes berkaitan 1Malaysia Development Berhad (1MDB).
Ketua Polis Negara, Tan Sri Acryl Sani Abdullah Sani berkata, pihaknya dan Suruhanjaya Pencegahan Rasuah Malaysia (SPRM) masih berusaha membawa pulang Jho Low ke tanah air.
“PDRM telah membuka kertas siasatan terhadap Jho Low iaitu di bawah Seksyen 4(1) Akta Pengubahan Wang Haram, masih berjalan.
“Pertuduhan ke atasnya (Jho Low) sudah dibuat di mahkamah pada Ogos 2018.
“Sekiranya subjek (Jho Low) pulang ke tanah air pastinya kita akan meneruskan dengan pertuduhan tersebut,” katanya dalam sidang akhbar di Bukit Aman hari ini.
Menurut Acryl Sani, pada masa ini beliau belum berkesempatan untuk bertemu dengan Pesuruhjaya SPRM, Tan Sri Azam Baki, berbincang berhubung usaha membawa pulang Jho Low.

“Yang saya tahu usaha membawa balik Jho Low sedang giat dilakukan oleh SPRM, namun saya belum mempunyai butiran lanjut kerana belum berkesempatan bertemu Tan Sri Azam Baki,” katanya
Jumaat minggu lalu, Perdana Menteri Datuk Seri Anwar Ibrahim dipetik berkata, kerajaan sedang berunding dengan negara-negara berkaitan untuk mempercepatkan proses membawa pulang Jho Low.
Menurut Anwar, proses itu juga amat rumit kerana membabitkan negara-negara besar, perkhidmatan risikan dan Polis Antarabangsa (Interpol). – KOSMO! ONLINE


Dua pelajar KKTM kemaman mati lemas di Lubuk Kain
Oleh NIK NUR IZZATUL HAZWANI NIK ADNAN

12 Mei 2023, 6:49 pm
DUNGUN – Keseronokan sekumpulan pelajar Kolej Kemahiran Tinggi MARA (KKTM) Kemaman berkelah di kawasan rekreasi Air Terjun Lubuk Kain, Sungai Bagan, Hulu Dungun di sini hari ini bertukar tragedi apabila dua daripada mereka maut akibat lemas.
Dalam kejadian pada pukul 11.20 pagi itu mengorbankan Ahmad Syahid Hamdan dan Muhammad Ridhwan Zawawi yang berusia 19 tahun.
Ketua Polis Daerah Dungun Superintendan Baharudin Abdullah berkata, sebelum kejadian, kedua-dua mangsa yang merupakan pelajar semester kedua Diploma Kejuruteraan Elektrik telah mengunjungi kawasan perkelahan tersebut bersama 16 orang rakan sekelas.
“Kedua-dua mangsa bersama seorang lagi rakan mereka dikatakan telah mandi di lokasi kejadian yang lebih dalam berbanding rakan sekelas lain.
“Mereka dikatakan tidak timbul setelah melakukan terjunan sebelum disedari rakan-rakannya sebelum meminta pertolongan dengan pengunjung lain,” katanya di sini hari ini.
Baharudin berkata, mayat kedua-kedua mangsa kemudiannya berjaya ditemui beberapa pengunjung di dasar air terjun terbabit.

Beliau berkata, mayat Muhammad Ridhwan ditemui pada pukul 12.08 minit manakala Ahmad Syahid pula pada tujuh minit kemudian.
“Mayat kedua-kedua mangsa telah dibawa ke Unit Forensik Hospital Dungun di sini untuk tindakan lanjut,” katanya. – KOSMO! ONLINE


Pertengkaran mulut keluarga mangsa kemalangan punca gaduh
Oleh SAFINA RAMLI

12 Mei 2023, 6:36 pm
GEORGE TOWN – Polis mengesahkan kejadian pergaduhan membabitkan ahli keluarga kedua-dua mangsa kemalangan motosikal dan kereta jenis BMW yang tular hari ini berpunca daripada pertengkaran mulut.
Ketua Polis Daerah Timur Laut, Asisten Komisioner Soffian Santong berkata, pihaknya telah pun menahan enam individu terlibat bagi membantu siasatan kejadian yang berlaku di Tanjung Bungah, 8 Mei lalu.
Menurutnya, kesemua individu berkenaan telah pun diberikan jaminan polis sebaik siasatan selesai dijalankan.
“Kira-kira pukul 2 petang hari ini, polis mengesan sebuah video yang dimuat naik oleh pemilik akaun Facebook Alex Law memaparkan kejadian kemalangan jalan raya dan pergaduhan yang melibatkan beberapa individu di tepi jalan.
“Hasil semakan yang dijalankan mendapati kejadian berlaku pada 8 Mei lalu kira-kira pukul 11.20 pagi di Jalan Loh Poh Heng, Tanjung Bungah.
“Pergaduhan berpunca daripada pertengkaran mulut antara ahli keluarga kedua-dua pihak yang terlibat dalam kemalangan,” katanya dalam kenyataan di sini hari ini.

Tangkap layar video pergaduhan membabitkan keluarga mangsa kemalangan maut di Tanjung Bungah, 8 Mei lalu.
Terdahulu, Kosmo! Online turut memaparkan video sekumpulan individu bergaduh di lokasi kemalangan selepas motosikal yang ditunggang seorang wanita dirempuh sebuah kereta BMW dari arah belakang. Menerusi rakaman itu, penunggang motosikal terbabit dilihat terpelanting di bahagian kiri jalan.
Soffian memberitahu, akibat kemalangan tersebut juga, penunggang motosikal terbabit maut di tempat kejadian selepas mengalami kecederaan parah pada kepala. – KOSMO! ONLINE


1 tan pil ekstasi bernilai RM78 juta dalam kontena
Oleh SITI NOR MAS ERAH AMRAN

12 Mei 2023, 6:54 pm
SEBERANG PERAI – Jabatan Kastam Diraja Malaysia (JKDM) Pulau Pinang berjaya mematahkan cubaan menyeludup lebih 1 tan dadah jenis pil ekstasi bernilai lebih RM78 juta di Pelabuhan Pangkalan Kontena Butterworth (NBCT) di sini Sabtu lalu.
Ketua Pengarahnya, Datuk Zazuli Johan berkata, sepasukan anggota Bahagian Penguatkuasaan JKDM negeri telah menahan sebuah kontena yang dibawa masuk melalui pelabuhan itu kira-kira pukul 9 pagi.
Menurutnya, hasil pemeriksaan mendapati kontena terbabit diisi dengan 20 unit pemampat senyap piston (silent compressor).
“Pemeriksaan lanjut menemui sebahagian unit itu telah diubah suai ruang dalamannya untuk menyembunyikan bungkusan berisi pil-pil dadah terbabit.
“Berdasarkan siasatan awal, kontena itu dibawa masuk dari negara Eropah dan kita kini sedang mengenal pasti pihak lain yang terlibat dalam pengimportan dadah secara besar-besaran ini,” katanya pada sidang akhbar di Kompleks Pencegahan Negeri Pulau Pinang di sini petang ini.
Dalam pada itu, beliau memberitahu, pihaknya turut menahan seorang lelaki tempatan berusia 48 tahun yang bertindak sebagai ejen dan direman selama tujuh hari untuk siasatan lanjut di bawah Seksyen 39B Akta Dadah Berbahaya (ADB) 1952.

Jelasnya lagi, operasi terbabit adalah kejayaan rampasan dadah terbesar di Malaysia bagi tahun ini. – KOSMO! ONLINE


Program asasi TVET pacu dimensi baharu ekosistem TVET Malaysia
Oleh Abdul Rahman Razali

12 Mei 2023, 7:17 pm
Program asasi TVET pacu dimensi baharu ekosistem TVET Malaysia


GTA tidak lagi berfungsi – Tun M
Oleh Abdul Rahman Razali

12 Mei 2023, 7:13 pm
GTA tidak lagi berfungsi – Tun M | 15 MINIT MMTV 12 MEI 2023


Masih terlalu awal bincang harga tiket ECRL
Oleh MUSTAQIM MOHAMED

12 Mei 2023, 7:00 pm
KOTA BHARU – Kerajaan menyifatkan masih terlalu awal untuk membincangkan mengenai isu harga tiket perkhidmatan Laluan Rel Pantai Timur (ECRL) kerana projek tersebut masih berjalan dan bakal beroperasi pada Januari 2027.
Menteri Pengangkutan, Anthony Loke Siew Fook berkata, beliau percaya harga tiket yang bakal ditetapkan oleh kerajaan tidak akan membebankan rakyat.
“Ini merupakan projek kerajaan dan ia perlu mempunyai konsep Rahmah iaitu berpatutan dan mampu dibayar oleh rakyat,” katanya pada sidang akhbar selepas Majlis Pelancaran Pembinaan Stesen Pertama ECRL Tunjong di Bandar Baru Tunjong di sini hari ini.
Majlis tersebut disempurnakan oleh Perdana Menteri, Datuk Seri Anwar Ibrahim.
Dalam perkembangan lain, Anthony berkata, pihaknya yakin ECRL akan disiapkan mengikut jadual kerana projek tersebut diberikan perhatian penting oleh kerajaan dan kerajaan China.
Katanya, pengurusan projek diletakkan di bawah Malaysia Rail Link (MRL) yang akan memantau dengan rapi perkembangannya.

“Pihak kontraktor bertanggungjawab adalah China Communications Construction Company Ltd. (CCCC) yang merupakan sebuah syarikat berwibawa dari China.
“Perkembangan projek itu turut dibincangkan semasa pertemuan antara Perdana Menteri, Datuk Seri Anwar Ibrahim dan pemimpin tertinggi China. Saya yakin pihak kontraktor juga akan memastikan projek ECRL ini disiapkan mengikut jadual,” ujarnya. – KOSMO! ONLINE


Pesohor media klon diri sendiri tawar khidmat teman wanita maya
Oleh KOSMO!

12 Mei 2023, 7:00 pm
LONDON – Seorang pesohor media sosial mencipta klon dirinya sendiri untuk menawarkan khidmat teman wanita secara maya kepada pelanggan dengan bayaran serendah AS$1 (RM4) untuk satu minit, lapor portal berita MailOnline semalam.
Caryn Marjorie, 23, mencipta klon dirinya sendiri menggunakan teknologi kepintaran buatan (AI) supaya dapat membantunya berinteraksi dengan 1.8 juta peminat.
Klon dinamakan Caryn AI itu memiliki ciri-ciri Marjorie. Ia menampilkan suara, keanggunan dan tingkah lakunya sehingga orang ramai berasa seperti bercakap dengan Majorie yang sebenar.
Setakat ini, pelanggan perlu menyertai senarai menunggu selama 26 jam untuk mengakses klon itu dengan lebih 5,000 ahli telah mendaftar.
“Saya bebas menetapkan harga produk berapa sahaja yang saya mahu apabila menjadi pesohor media sosial pertama yang melakukannya.
“Pada harga AS$1 (RM4) seminit, saya dapati ia menarik tumpuan peminat,” katanya.

Pereka-pereka AI mengambil masa lebih 2,000 jam untuk mencipta CarynAI yang sedia pada bila-bila masa dan di mana sahaja untuk memenuhi keseronokan pelanggan.
Pelancaran CarynAI dibuat ketika banyak gergasi teknologi melancarkan chatbot mirip manusia. – Agensi


Jawatankuasa Kabinet stabil bekalan gula ditubuhkan
Oleh MOHD AZLI ADLAN

12 Mei 2023, 6:26 pm
KUALA TERENGGANU – Kerajaan menubuhkan jawatan kuasa Kabinet bagi menjamin keberadaan bekalan gula dan kestabilan harga di pasaran tempatan.
Menteri Kementerian Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata, jawatankuasa tersebut berperanan merangka pelan strategik bagi memastikan isu kekurangan bekalan gula di Kelantan dan Terengganu yang berlaku baru-baru ini tidak berulang lagi.
Beliau berkata, harga gula juga akan dipastikan kekal berada pada pada paras yang tidak membebankan pengguna.
“Berdasarkan libat urus dengan syarikat pengeluar baru-baru ini, kita menerima laporan berlaku kenaikan (harga) bahan mentah dan bahan api (dalam pembuatan gula).
“Sehubungan itu, kerajaan perlu bersedia dengan pelan strategik bagi memastikan tidak berlakunya krisis gula di negara ini,” katanya pada sidang akhbar, di sini hari ini.
Kosmo! 3 Mei lalu melaporkan KPDN melancarkan Op Manis bagi menangani isu kekurangan bekalan gula di Pantai Timur khususnya Kelantan dan Terengganu.

Pengguna di kedua-dua negeri itu mengalami masalah mendapat bekalan gula sejak cuti perayaan Aidilfitri lalu ekoran penutupan operasi sebuah syarikat pengeluar gula tempatan.
Salahuddin berkata, jawatan kuasa Kabinet terbabit turut melibatkan tiga lagi kementerian iaitu Kementerian Kewangan, Kementerian Pelaburan, Perdagangan dan Industri serta Kementerian Ekonomi.
Jelas beliau, pelan strategik bekalan gula tersebut dijangka akan dibentangkan oleh jawatan kuasa kepada Kabinet dalam tempoh sebulan. – KOSMO! ONLINE


[VIDEO] Sukan SEA Kemboja 2023: Haiqal raih gangsa acara 100m
Oleh MUHAMAD ARDIE PUTRA SUHAIMI

12 Mei 2023, 6:26 pm
PHNOM PENH – Pelari pecut negara, Muhammad Haiqal Hanafipingat gangsa acara tumpuan 100 meter (m) lelaki di Stadium Nasional Morodok Techo sebentar tadi.
Haiqal menamatkan saingan di kedudukan ketiga selepas merekodkan catatan masa 10.45 saat dengan seorang lagi wakil negara, Khairul Hafiz Jantan terpaksa berpuas hati di kedudukan keempat.
Gelaran ‘raja pecut’ Asia Tenggara sah milik pelari Thailand, Soraoat Dabpang yang merekodkan masa 10.37s mengatasi jaguh Singapura, Marc Brian Louis di yang terpaksa berpuas hati dengan pingat perak dengan masa 10.39s. – KOSMO! ONLINE


Cuaca panas beri kesan kehadiran pelancong di Port Dickson
Oleh ZAKKINA WATI AHMAD TARMIZI

12 Mei 2023, 6:17 pm
PORT DICKSON – Cuaca panas yang melanda ketika ini dijangka akan turut memberi kesan kepada kehadiran pengunjung ke pantai peranginan termasuk di Port Dickson.
Menteri Besar, Datuk Seri Aminuddin Harun bagaimanapun berkata, aktiviti pelancongan di Negeri Sembilan masih berjalan seperti biasa, namun menasihatkan pelancong supaya sentiasa mengambil langkah perlu dan berwaspada dengan suhu cuaca yang dikeluarkan.
“Dalam keadaan panas dan cuaca tidak begitu baik (ketika ini) kemungkinan akan memberi kesan kepada kedatangan pelancong.
“Setakat ini aktiviti pelancongan masih berjalan seperti biasa, kehadiran pelancong juga sama. Setakat ini masih baik, namun kita tidak tahu lagi keadaan dalam tempoh dua hari atau seminggu lagi macam mana keadaan cuaca, jadi perlu sentiasa berhati-hati,” katanya.
Beliau yang juga Ahli Parlimen Port Dickson berkata demikian kepada pemberita selepas hadir ke Majlis Ramah Mesra Aidilfitri Majlis Perbandaran Port Dickson (MPPD) di sini hari ini.
Pada majlis tersebut, Aminuddin yang juga merupakan Pengerusi Jawatankuasa Bertindak Pelancongan negeri turut melancarkan Aplikasi Clique MPPD yang merupakan aplikasi sehenti untuk pembayaran elektronik kepada pihak MPPD.

Beliau berkata, MPPD merupakan pihak berkuasa tempatan (PBT) kedua di negara ini selepas Majlis Bandaraya Seberang Perai, Pulau Pinang yang menyediakan perkhidmatan itu. – KOSMO! ONLINE


Wanita tunggang motosikal terjah pelamin pengantin
Oleh KOSMO!

12 Mei 2023, 6:30 pm
JAKARTA – Seorang penunggang motosikal nekad menerjah sebuah majlis perkahwinan yang diadakan di Ponorogo, Jawa Timur sehingga ke pelamin pengantin, lapor laman berita Detik hari ini.
Dalam video berdurasi 13 saat, seorang wanita memakai topi keledar dan jaket serta menunggang motosikal Honda Scoopy putih dilihat memasuki majlis perkahwinan yang sedang berlangsung.
Kejadian itu berlaku kelmarin ketika kedua-dua mempelai berada di pelamin, sekali gus menyebabkan tetamu majlis terkejut.
Menurut seorang penduduk bernama Galih, netizen mengaitkan wanita itu dengan pengantin lelaki, tetapi mereka tiada kena-mengena.
“Ada penduduk memintanya berundur, akhirnya dia berpatah balik selepas disorak orang ramai” kata Galih.
Galih tidak mengetahui asal usul wanita itu dan hanya melihat tetamu kehairanan melihat wanita itu menerjah masuk ke arah pelamin. – Agensi


Blogger direman dakwaan rasuah projek RM41 juta di sebuah kementerian
Oleh MOHD RIDZAUDDIN ROSLAN

12 Mei 2023, 6:19 pm
PUTRAJAYA- Suruhanjaya Pencegahan Rasuah Malaysia (SPRM) menahan reman seorang blogger bagi membantu siasatan berhubung dakwaan rasuah satu projek bernilai kira-kira RM41 juta di sebuah kementerian.
Majistret Irza Zulaikha Rohanuddin mengeluarkan perintah reman itu selama dua hari bermula hari ini selepas SPRM membuat permohonan reman di Mahkamah Majistret Putrajaya pagi tadi.
Menurut sumber, suspek lelaki yang mempunyai ramai pengikut di media sosial itu dipercayai menerima rasuah berjumlah kira-kira RM1.3 juta daripada sebuah syarikat teknologi maklumat sekitar tahun 2020.
“Permintaan dan pembayaran rasuah itu dipercayai dilakukan sebagai dorongan kepada suspek melobi supaya syarikat terbabit berjaya dalam perolehan kontrak berkaitan.
“Difahamkan, selain daripada isu jenayah rasuah, SPRM juga akan melihat bagaimana tatacara perolehan projek ini dilaksanakan,” katanya tadi.
Sementara itu, Pengarah Kanan Siasatan SPRM, Datuk Seri Hishamuddin Hashim ketika dihubungi mengesahkan tangkapan berkenaan dan kes disiasat di bawah seksyen 16 ASPRM 2009. – KOSMO! ONLINE


Lelaki berdepan hukuman mati, bunuh adik kandung
Oleh IVAN AMIRUL

12 Mei 2023, 6:11 pm
KOTA KINABALU – Seorang lelaki berdepan hukuman mati jika disabitkan kesalahan atas dakwaan membunuh adik kandungnya pada 4 Mei lalu.
Tertuduh, Arden Mattson Maturin, 26, yang dihadapkan di Mahkamah Majistret hari ini.
Arden melakukan jenayah itu mengikut Seksyen 302 Kanun Keseksaan.
Bagaimanapun, tertuduh mengaku tidak bersalah dan meminta untuk dibicarakan ketika prosiding di hadapan Majistret Jessica Ombou Kakayun.
Mahkamah menjelaskan pengakuan tertuduh tidak diambil kerana prosiding di Mahkamah Majistret hari ini hanya untuk proses sebutan kes.
Jessica kemudian menetapkan 14 Jun depan sebagai tarikh sebutan semula kes.

Berdasarkan kertas pertuduhan, Arden didakwa membunuh adiknya, Audrey Maturin, 24, antara pukul 3.30 petang hingga 4.30 petang di rumah Nombor 10, Taman Prestij, Jalan Signall Hill pada 4 Mei lalu.
Tertuduh juga adalah seorang bekas pemain ragbi Sabah dan kini masih aktif bermain bersama sebuah kelab tempatan.
Pendakwaan dikendalilan oleh Albert Basiri manakala tertuduh tidak diwakili peguam. – KOSMO! ONLINE


ECRL mampu beri perubahan ketara pembangunan Kelantan
Oleh MUHAMMAD AYMAN GHAFFA

12 Mei 2023, 6:11 pm
KOTA BHARU – Kerajaan menetapkan pembinaan Projek Laluan Rel Pantai Timur (ECRL) ketika ini perlu mempunyai perancangan teliti dalam memastikan terdapat corak perubahan ketara aspek pembangunan di Pantai Timur khususnya di Kelantan.
Perdana Menteri, Datuk Seri Anwar Ibrahim berkata, perkara itu seharusnya dilaksanakan dalam tempoh dua hingga tiga tahun sebelum pembinaan ECRL siap sepenuhnya.
Menurutnya, sehubungan itu, kerajaan negeri dan majlis perbandaran perlu memanfaatkan kemudahan ECRL sekali gus mencari jalan selain kaedah baharu dalam mencetus perubahan.
“Sektor pengangkutan (ECRL) ini bukan sahaja untuk orang ramai dan rakyat, sebaliknya ia juga digunakan untuk mengangkut bahan-bahan pengeluaran, pertanian dan industri.
“Kita lihat, Kelantan khususnya kurang mendapat perhatian kerana tiada pelabuhan di sini. Jadi, aspek pengangkutan ini dilihat akan memudahkan untuk mengangkut pengeluaran hasil pertanian dan industri selepas ini,” katanya ketika berucap pada Majlis Pelancaran Pembinaan Stesen Pertama ECRL Tunjong di Bandar Baru Tunjong, di sini hari ini.
Mengulas lanjut, Anwar berkata, sehubungan itu, semua pihak termasuk kerajaan dan kerajaan negeri perlu melakukan tindakan agresif dengan menarik pelabur dengan menjamin beberapa insentif baharu di Kelantan.

Menurutnya, beliau juga berharap kerajaan negeri Kelantan dapat mempercepatkan kelulusan dalam satu-satu projek yang bakal dijalankan di negeri ini.
“Kita (kerajaan pusat) mendapat keluhan daripada pelabur-pelabur dari China yang memaklumkan bahawa proses kelulusan menjadi masalah semasa berunding, baru-baru ini.
“Jadi, saya percaya jalinan lebih akrab antara kerajaan Persekutuan dan negeri akan memudahkan pelaksanaan projek sekali gus memberi manfaat khususnya kepada Kelantan,” katanya. – KOSMO! ONLINE


Bayi lelaki melecur dalam kebakaran rumah
Oleh IVAN AMIRUL

12 Mei 2023, 6:00 pm
PAPAR – Seorang bayi lelaki berusia empat bulan melecur di bahagia kepala serta kaki ekoran terlibat dalam kebakaran sebuah rumah di Pekan Lama Kimanis hari ini.
Mangsa, Raid Syakif kemudiannya dihantar ke Hospital Papar untuk rawatan lanjut oleh keluarganya.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan berhubung kejadian itu pada pukul 9.25 pagi.
Katanya, seramai 15 pegawai dan anggota bersama dua jentera dan Unit Bantuan Perkhidmatan Kecemasan (EMRS) dari Balai Bomba dan Penyelamat (BBP) Kimanis dan Papar digerakkan ke tempat kejadian.
“Kebakaran membabitkan sebuah rumah jenis tidak kekal dua tingkat terbakar sepenuhnya.
“Operasi pemadaman satu aliran dan dua pancutan menggunakan sumber air dari jentera dan pili bomba,” dalam kenyataan hari ini.

Menurutnya, seorang mangsa bayi berusia empat bulan melecur di bahagian kepala dan kaki dilaporkan oleh penyelia operasi.
“Mangsa kemudian dihantar ke Hospital Papar oleh keluarganya sebelum ketibaan pasukan bomba di lokasi. Operasi terkawal pukul 9.35 pagi dan tamat sepenuhnya pada pukul 12 tengah hari,” katanya. – KOSMO! ONLINE


Perikatan ‘Harum’: Kerjasama ‘merentas sempadan’ VANZO dan Marvel untuk meraikan ulang tahun ke-100 Disney!
Oleh MUHAMMAD FARID AHMAD TARMIJI

12 Mei 2023, 6:25 pm
PETALING JAYA – Sempena Ulang Tahun ke-100 Disney! Marvel dan VANZO bersama-sama melancarkan [VANZO x Marvel Series Car Vent Perfume] baharu! Iron Man (Black Code), Captain America (Secret Musk), Thor (English Pear & Freesia).
Ketiga-tiga Super Heroes Marvel klasik ini telah berubah menjadi ‘Super Heroes Wangian’ yang comel!
VANZO menjalinkan kerjasama secara rasmi dengan Marvel untuk mencipta siri baharu produk pewangi kereta, membolehkan anda merasai kuasa dan semangat Super Heroes Marvel.
Dalam hari pelancaran, [VANZO x Marvel Series Car Vent Perfume] telah laris terjual dan menerima sambutan yang mengujakan daripada pengguna.
Reka bentuk inovatif [VANZO x Marvel Series Car Vent Perfume] menjadikan setiap tunggangan wangi.
Haruman siri Super Heroes Marvel ini disebarkan dengan tablet pewangi minyak pati, bebas bahan kimia berbahaya, semulajadi, selamat dan sihat.

Tiga watak [VANZO x Marvel Car Vent Perfume] adalah Iron Man (Black Code), Captain America (Secret Musk), Thor (English Pear & Freesia).Hanya letakkan produk pada saluran keluar penghawa dingin kereta, dan aroma harum akan tersebar serta-merta apabila bilah kipas berputar.
Pada masa yang sama, produk kecil dan comel ini sangat mudah digunakan, stabil dan tidak menyakiti saluran keluar penghawa dingin.
Bukan itu sahaja, siri pewangi kereta edisi terhad ini juga merupakan projek kerjasama yang dibangunkan bersama oleh VANZO dan Marvel, baik dari segi kualiti mahupun elemen yang sangat tersendiri.
Logo MARVEL dan avatar Super Heroes yang sangat dikenali dicetak pada badan siri produk ini, yang boleh memuaskan hati peminat Marvel!
Ia bukan sahaja boleh membawa sentuhan rasa unik pada kereta anda, tetapi ia juga boleh menjadikan pengalaman pemanduan anda lebih santai.
Untuk kerjasama projek VANZO dan Marvel ini, Pengurus VANZO, Michael Tan berkata, ia adalah satu penghormatan besar untuk dapat melancarkan minyak wangi kereta edisi terhad dengan gergasi komik atau perniagaan yang terkenal di dunia.
VANZO menjalinkan kerjasama secara rasmi dengan Marvel untuk mencipta siri baharu produk pewangi kereta yang bertemakan Super Heroes Marvel.
“Marvel adalah salah satu daripada hak milik intelektual teratas dunia dan mempunyai pengaruh dan daya tarikan yang meluas di seluruh dunia.
“Tujuan VANZO adalah untuk menghasilkan produk yang baik untuk faedah orang ramai, VANZO sentiasa mengamalkan konsep produk berkualiti tinggi dengan harga yang rendah.
“Peminat Marvel di Malaysia boleh memperoleh produk-produk aksesori yang berkualiti tinggi dan harga berpatutan, dan ini adalah sebab mengapa VANZO telah memulakan kerjasama dengan Marvel,” katanya.
Kini, [VANZO x Marvel Series Car Vent Perfume] dengan ‘Super Power’ wangi dan comel, dengan ikhlas menjemput anda untuk merasai produk kreatif baharu yang menakjubkan ini bersama-sama! [VANZO x Marvel Car Vent Perfume] berharga RM39.90 setiap satu, dan boleh dibeli di Parkson, kedai serbaneka MiX Store, farmasi Watsons, kedai aksesori telefon bimbit, stesen minyak Shell, dan sebagainya.
Selain itu, ia juga boleh dibeli melalui kiosk jualan VANZO di Mid Valley dan 1 Utama Shopping Centre, atau laman web rasmi www.vanzoasia.com .
Pada masa ini, VANZO sedang giat merekrut stokis dan ejen di seluruh Malaysia.
Sila layari www.vanzoasia.com untuk maklumat lanjut.


SPRM reman dua individu beri rasuah dapatkan laporan perubatan
Oleh MOHD RIDZAUDDIN ROSLAN

12 Mei 2023, 6:04 pm
PUTRAJAYA- Suruhanjaya Pencegahan Rasuah Malaysia (SPRM) menahan reman dua individu kerana disyaki memberi suapan bagi mengeluarkan laporan kesihatan membabitkan dua warga asing yang berada di depoh tahanan di Miri, Sarawak.
Menurut sumber, suspek pertama berusia 30-an yang merupakan orang tengah kepada syarikat terbabit ditahan di Ibu Pejabat SPRM Miri, kelmarin, selepas dipercayai melakukan perbuatan itu pada Februari dan Mac 2020.
“Manakala suspek kedua seorang lelaki berusia 40-an yang merupakan pemilik syarikat pula dipercayai ditahan kira-kira pukul 3 petang semalam.
“SPRM dipercayai masih menyiasat bagaimana kedua-dua suspek berjaya mengeluarkan laporan perubatan tersebut tanpa memerlukan kehadiran warga asing untuk diperiksa secara bersemuka sedangkan mereka ditahan di depoh tahanan,” katanya tadi.
Perintah reman bagi suspek pertama ialah selama tiga hari bermula 11 hingga 14 Mei 2023, manakala suspek kedua pula selama dua hari bermula hari ini hingga 14 Mei 2023.
Perintah reman itu dikeluarkan Majistret Nazira Adlin Ahmad Khairul Razi di Mahkamah Majistret Miri.

Sementara itu Pengarah SPRM Sarawak, Mohd. Zaki Hassan ketika dihubungi mengesahkan penahanan tersebut dan kes disiasat mengikut Seksyen 16(b) (A) Akta SPRM 2009. – KOSMO! ONLINE


MCMC kaji semula kerangka kawal selia platform media sosial
Oleh MOHD. HUSNI MOHD. NOOR

12 Mei 2023, 5:53 pm
PUTRAJAYA – Suruhanjaya Komunikasi dan Multimedia (MCMC) akan mengkaji semua kerangka kawal selia di platform media sosial susulan peningkatan ketara jenayah siber dan penipuan (scam) ketika ini.
Pengerusinya, Tan Sri Mohamad Salim Fateh Din berkata, sejak 2021 hingga April lalu, jumlah kerugian akibat scam mencecah RM1.2 bilion seperti dilaporkan Jabatan Siasatan Jenayah Komersil (JSJK) Bukit Aman.
Beliau berkata, sejak penubuhan Pusat Respons Scam Kebangsaan (NSRC) pada Oktober 2022, sejumlah 11,858 aduan berkaitan penipuan telah diterima setakat April lalu.
“Bagi tempoh yang sama juga, jumlah berita palsu yang dilaporkan kepada MCMC pula adalah sebanyak 2,125.
“Selepas meneliti kes salah guna dan ancaman siber itu, kami berpendapat wujud keperluan mengenakan dan menguatkuasakan kewajipan terhadap mereka yang mengendalikan platform sedemikian,” katanya menerusi kenyataan akhbar hari ini.
Katanya, kajian semula kerangka kawal selia itu penting ekoran berlakunya peningkatan tahap kandungan dieksploitasi oleh penjenayah dan mereka yang cuba menganggu-gugat keselamatan awam dan keharmonian negara.

Mohamad Salim berkata, pihaknya mendapati terdapat beberapa aplikasi Over-The-Top (OTT) dan platform media sosial yang dilihat gagal mengawal selia penggunaan platform mereka.
Justeru, katanya, tindakan kawal selia yang lebih ketat dan campur tangan oleh pengawal selia adalah diperlukan bagi melindungi kepentingan pengguna dan orang awam. – KOSMO! ONLINE


[VIDEO] Guru sebak murid beri duit raya
Oleh KOSMO!

12 Mei 2023, 5:32 pm
PETALING JAYA – Seorang guru sebak apabila menerima duit raya daripada anak muridnya baru-baru ini.
Menerusi perkongsian di TikTok @ramoqena, guru berkenaan terkejut apabila mendapati terdapat sekeping sampul duit raya diletakkan di atas mejanya.
“Pagi ini aku terkejut apabila masuk bilik guru, ada sampul duit raya, siapa yang bagi?
“Aku tanya cikgu-cikgu lain, mereka maklumkan ada murid-murid pergi ke meja aku. Aku buka, memang betul ada duit dan nota. Budak-budak ini kan, pagi-pagi sudah buat aku tersentuh,” katanya.
Guru terbabit turut menunjukkan nota yang ditulis oleh muridnya yang diletakkan sekali di dalam sampul berkenaan.
“Selamat Hari Raya Aidilfitri, maaf zahir dan batin. Ikhlas daripada Amira, Robiana, Theodore, Yvonne and Olivia.

“Cikgu, kami minta maaf itu saja kami boleh bagi RM5 kepada cikgu,” tulis nota itu.
Tinjauan di ruang komen mendapati rata-rata pengguna tersentuh dengan tindakan murid-murid tersebut.
“Bagus anak muridnya, hargai cikgu. Pasti kesayangan ini,” kata Ieda.
“Murid beri duit ke, petai ke, pen ke, asalkan ada usaha mesti saya nak menangis,” kata Hajar.
“Bagi mereka sikit, tapi pada guru-guru mereka akhlak dan kesudian memberi itu lebih bermakna,” kata Naa.
Sehingga kini, video tersebut telah ditonton lebih 300,000 kali. – KOSMO! ONLINE

@ramoqenaBudak2 ni kan…. Pagi2 buta buat mata cikgu masuk habuk…🥹🥹🥹🥹
♬ original sound – Aina Abdul Devotee – AinaAbdulDevotee


Bekas Ahli Parlimen Rembau pertama meninggal dunia
Oleh ZAKKINA WATI AHMAD TARMIZI

12 Mei 2023, 5:36 pm
SEREMBAN – Bekas Ahli Parlimen Rembau yang pertama, Datuk Firdaus Muhammad Rom Harun, 73, meninggal dunia tengah hari tadi.
Anak ketiga Allahyarham iaitu Muhammad Fiqri Firdaus Muhammad Rom memaklumkan, bapanya itu menghembuskan nafas terakhir di kediaman keluarga mereka di Taman Paroi Jaya, di sini, pada pukul 12.50 tengah hari tadi.
“Arwah bapa mempunyai penyakit buah pinggang sebelum ini dan meninggal dunia di rumah, tengah hari tadi,” katanya ketika dihubungi, di sini hari ini.
Menurutnya lagi, jenazah bapanya dijangka akan dibawa ke Masjid At-Taqwa, Paroi pada pukul 6.00 petang untuk dimandi dan disembahyangkan sebelum dikebumikan selepas solat Maghrib di Tanah Perkuburan Islam, Kampung Baru Paroi di Jalan Seremban-Kuala Pilah, di sini.
Muhammad Fiqri Firdaus memberitahu, Allahyarham bapanya meninggalkan lima orang anak dan seorang cucu.
Dia menambah, ibunya, Allahyarhamah Datin Faridah Kassim meninggal dunia pada bulan Februari tahun lepas ekoran barah payudara.

Allahyarham Firdaus Muhammad Rom merupakan Ahli Parlimen Rembau dari tahun 2004 sehingga tahun 2008 sebelum digantikan oleh Khairy Jamaluddin.
Beliau juga merupakan Ahli Dewan Undangan Negeri (ADUN) Chembong dari tahun 1995 sehingga 2004. Allahyarham juga pernah menjawat jawatan sebagai Setiausaha Politik kepada Datuk Seri Mohamad Hasan ketika menjadi Menteri Besar dari tahun 2008 sehingga 2010. – KOSMO! ONLINE